url: =Lesson 3 January 9–15 Cimawh Beidongin Na Om Ciang ~ MUC\nLesson 3 January 9–15 Cimawh Beidongin Na Om Ciang\nAdmin 4:42:00 PM Articles, Sabbath School Lesson\nTu Kaal Sung Sim Ding: Isa. 7:1–9; 7:10–13; 7:14.\nKAMNGAH: “ ..... Thu upna kho na neih keileh nang na kip kei ding hi” (Isaiah 7:9).\nBiakinnah kikhop khit ciangin Connie leh a lawm Roy in innlam zuanin ciah uh hi. A mai deuh uhah lampi kantanin a leng ak honpi mu uh hi. Akte patau uh hi kha ding hi. Hih aknote in a bu sungah om ding hi napi puasuak khia uh hi. Bang hang hi ding hiam cih a kan khiat uh ciangin, Beethoven min nei ui no khat in Daisy min nei akno khat a kam tawh petin inn gei a om bual lamzuanin pai hi. Daisy pen a mul kang tawh it huai mahmah hi. Connie in Daisy honkhia ding hanciam hi. Ahi zongin zekai ta hi. A it mahmah akno tu-in Connie ang sungah a si-in om hi. Connie in a khutah akno si tawi-in kap hi. Akno dangte lau-in patau ciat hi. Waddlesworth min nei va towt kang khat in Connie khut a Daisy en phei-in, Connie thah hi ding hi, ci-in ngaihsunleh kilawm hi. Kaal 2, 3 sung tawntung Waddlesworth in Connie amuh sialsial delhin amuk sau zeezaa tawh tu pahpah hi.\nKhat veivei ciangin i tungah siatna hong tunthei ding mi leh thupha hong bawl ding mi khentel haksa hi. Tu kaal sungin Judah kumpi tuahkhak buai-nate leh banghang tua bangin khentat khial hiam cih thute i kikum ding hi.\nSAKLAM PANIN LAUHUAI-NA (Isa. 7:1–9)\nKumpi tokhom tung a tutcil hun sungin kumpi Ahaz in bang lauhuai thute thuak hiam? 2 Kum. 15:37, 38;16:5, 6; Isa. 7:1, 2.\nSaklam gam (Ephraim) leh Syria (Aram) in Khanglam gamneu Judah do uh hi. Edomite leh Philistine do-na hangin Judah in thaneem hi. Hun khatlai-in Judah in Israel do ngei uh hi. Ahi zongin Israel leh Syria in galdo dingin kipawlkhawm uh cih pen lamdang hi. Israel leh Syria in Assyria ukpi Tiglath-pileser III a do-na uah, Judah in zong va huh ding deih uh hi ngel ding hi. Hih kumpipa in 2Kum. 15:19 sungah Pul’ ci-in kigelh a, ama ukna lian mahmah khatin kiciamteh hi. Israel leh Syria in amau kikal buai-nate nusia photin, tua buai-nate sangin a lauhuai zaw gimna a thuak loh nadingin galdo khawm uh hi. Judah zo thei uh ahileh gam uk kumpi ding khat koihin, amau nasem dingin Judah mite zangthei dingin ngaihsun uh hi.\nBangci bangin Ahaz in gambuai-na siangsak hiam? 2 Kum. 16:7–9; 2 Khang. 28:16. 6\nAhaz in a mite huh ding Pasian tungah huhna ngen lo-in ama galte galpa Tiglath-pileser III tungah huhna ngen hi. Hih Assyrian kumpipa in Syria leh Israel do dingin huh ngetna lungkim takin sang hi. Tiglath-pileser in Ahaz tung pan golhguk tampi ngahin Syria a do amah leh amah khial kisa lo hi (2 Kum. 16:9). Syrian-Israelite pankhopna kisia hi. Tawl khat sung Ahaz in Judah honkhia zo hi. Ahi zongin Ahaz gamtatdan lamdangsak ding hi lo hi. Judah kumpite lakah Ahaz bangin gilo-in siatna tawh kidim kumpi dang om lo hi. (2 Kum. 16:3, 4; 2 Khang. 28:2–4.)\nAhaz in lauhuai thu a tuah ciangin tua thu tungah kinga-in gamtang hi. Hih thu in tuhun aa ding bang hong hilh hiam? Tu-in Topa thupiak mang nuam kei leh hang, sittelna hong tun ciangin Amah i muang takpi ding hiam, ci-in kidot ding hi lo hiam?. (James 2:22, Jer. 12:5.)\nKhaktan Ding Hanciam (Isa. 7:3–9)\nAhaz in Israel leh Syria galkapte lauhuai-na thu a ngaihsut ciangin, a sep ding khat a sepkhak lohna thu Pasian in pulaak hi. Tua bangin lauhuai-na a tungsak Pasian hi-in, khuaphawkna nei-in amah mah in gamtat hoih a neih zawh nadingin tua bang gimna thuak hi (2Khang. 28: 5, 19). Thamlo-in Tiglath-pileser tung pan huhna ngen ding thu hoih, mihing muhna pan ahi mah ding tawh a kibat hangin, David kumpi gam kipat nadingin namdang kumpi suksiatna pan hong kipan ding a, cikmah hunin ama gam ding kik zo nawn lo ding hi, cih Pasian in mukhol hi.\nSiatna tuak ding lauhuai mahmah dinmun a tung ding hi ta hi. Tua hi-in kumpipa in Jerusalem khuapi umcih dingin khuapi tuilakna en kawikawi-in a om laitak Topa in kumpipa kiangah Isaiah paisakin Assyria kumpipa tawh kizopna bawl lo dingin hilh hi. Banghangin Isaiah in a tapa Shear, Jashuh tonpih dingin Topa in sawl hi ding hiam? (Isa. 7:3)\nIsaiah in Ahaz tawh a kimuhteh a hopihna-ah a tapa min a pulaak ciangin Ahaz lau mahmah hi ding hi. A tapa min dingin “ A Omlai Mi Hong Ciah Kik Ding” ci-in, koi panin a omlai hi ding hiam? Bang panin omlai hi ding hiam? Hih tapa a pa in kamsang khat hi; tua min in Pasian mite in saltangin om ding uh ahihlam pulaak khol hi kha thei hi. Ahih keileh mawhna kisikin Pasian kiang zuan mite hi, cihna zong hi thei hi. Bang hang hiam cihleh ciahkik cih kammal in mawhna kisikna a pulaak kammal hi. Ahaz tungah Pasian thupuak in “nangma deihtelna bangbang hi ta hen. Mawhna kisik a suakta ding maw, ahih keileh kisik lo-in saltang zaw ding maw, nangma khentatna bangin na tuak ding hi.\nKoi bangin Pasian thupuak in kumpipa dinmun pulaak hiam? Isa. 7:4–9.\nSyria leh Israelte in gimthuak ding a, Judah in tua gimna tawh kipelh ding hi. Ahaz vangliatna in Pasian mai-ah sing tumbang nih a khute tawh kibang lel hi (Isa. 7:4 ). Ahaz in Assyria huhna va nget a kul hi lo hi. A taktakin Ahaz in Topa leh Ama kamciamte a muan ding hi zaw hi. Pasian thupiak kip ding hi, cih um thei hi leh ama aa dingin thuhoih hi zaw ding hi (Isa. 7:9). “Um’ leh “ kiptakin om” cih kammal in Hebrew panin a khiatna kibang kammal ahi hi. Hebrew kammal a khiatna in “thuman thutak,” ‘muanhuai’ cihna hi. “Amen” cih kammal tawh kibang hi. Ahaz in khentel kician a neih nadingin limtak a theihtel kul hi;a muanhuai kumpi khatin a din zawh nadingin Pasian tungah kingak ding kisam hi.\nIsa.7:9 simpha in. Banghangin upna leh thuman mah hi, ci-in i saan thute in kiptakin nuntak nadingin kisam hi ding hiam? Bang thu-ah kiptak ding kisam hiam? Koi bangin Khristian nunzia sungah kiptakin kalsuan thei ding i hiam?\nHUNPHA NGAH KIK (Isa. 7:10–13)\nAhaz in upna nei ding Isaiah hanthohna sang zo lo hi. Ahi zongin Pasian in kumpipa khat vei hun hoih pia kik hi. Pasian in a hehpihna lian ahih manin nalamdang tawh khat vei a hilhkik in “Sheol a thukpi leinuai” ahih keileh “ A Sang Vantung Dongin” ci-in pulaak hi. (Isa. 7:11). Hih in upna nei dingin mihingte tungah sapna lian pen khat hi. Lotteries, sum kitahin kimawlna cihte dan hi lo-in Pasian in a hong kipiakna-ah ciangtan lo-in hong pia hi. Leitung kumpite in amau piak theih bang mah siit lo-in a kipiak uhteh Pasian in Ama gam phel lang hong pia khia dingin itsik lo hi ( Esther 5:6, Esther 7:2, Mark 6:23). Leitung kumpi gilo khat in a nunzia kikhelin Pasian um thei ding dinmunin a om leh Pasian in vantung hauhna khat zong siit lo-in a hong kipia khia nuam hi. Ahaz in Pasian tung pan mual bangin a gol kham lianpi ahih keileh Mediterranean tuipi gei-a sehnel zah a pha galkap ngen thei hi.\nBang hangin Ahaz in tua bangin Pasian tungah dawng kik hiam?(Isa. 7:12)\nA tungtham en lehang Ahaz in upna kip nei mi khat, mi muanhuai khat hi hi leh kilawm hi. Kum zalom tampi hunlai sehnel gam sunga Israel mite bangin Ahaz in Pasian zia-et lo hi (Pai. 17:2, Thkna.6:16). Ahi zongin a kibat lohna uh in Pasian in kumpipa tungah “kei hong zia-et in,” ci-in sawl hi (Mal. 3:10 tawh enkak in). Piaknopna lungsim tawh phal takpi-in piakna-ah Pasian in thupha tampi pia dingin Amah zia-et ding pen Topa deihna hi. Ahi zongin Topa heh hiam heh lo hiam, ci-in Ama lungduai-na zia-et ding hi lo hi.Ahi zongin Ahaz in ama sungah Pasian in nasem a, Amah mah muang dingin ngaihsun lo hi. Ahaz in a lungsim kongkhak khakcip hi; upna lut thei lo hi.\nIsaiah 7:13 sim in. Isaiah in bang thu gen hiam?\nAhaz in Pasian zia-et Pasian muang lo-in Amah lunggimsak lo dingin kingaihsun hi. Ahi zongin a taktakin tua bangin a gamtatna in Pasian lunggimna piangsak zaw hi. Isaiah 7:11 sungah, Isaiah in kumpipa tungah “na Pasian” tung pan nalamdang khat ngen in, ci-in sawlin, Isa. 7:13 ah “Isaiah in “ Ka Pasian” ci-in pulaak hi. Mi kimkhat in hih thute buaipih kha thei hi. Ahaz in Pasian a nial manin Isaiah in “Nangma Pasian” ci nawn lo-in “Keima Pasian” a ci hi zaw hi. Topa in Isaiah Pasian hi. Ahaz biak Pasian hi lo hi.\nBangci bangin tuni a thusin in Pasian lungduai-na leh mi khempeuh a hong hotkhiat nopna hong hilh hiam? Mihing in Topa tungah a lungsim khempeuh tawh a ki-ap zawh loh ciangin mihing lungkhauhna, mihing mittawtna thu bang hong hilh hiam? A tawpkhakna-ah Ahaz nget bangbangin Pasian in nalamdang bawl hileh Ahaz in Pasian a um ding hiam? Na ngaihsutna na lawmte tawh kikum in.\nA SUAK DING NAUNGEK HILHKHOLHNA LIM (Isa. 7:14)\n“Nuailam (Sheol) a niam pen mun leh tunglam a sangpenna mun” (Isa. 7:11) limcinna kipia taleh Ahaz in kikhel tuan lo hi. Pasian in lim khat kong lak ding hi, ci-in Amah mah in pulaakin (Isa. 7:14), tua bangin a pian theih nadingin vanglian Pa Pasian bekin sem ding hi ( Isa. 55:9, 1 Cor.10 2:9).\nTua limcin nadingin tapa khat hong piang hi. Bangci bangin numei no khat in in ta nei-in a min dingin “ Immanuel” ci-in naumin vawh ding hiam? Hih nupi in kua hi ding hiam? A Tapa in kua hi ding hiam?\nGideon tungah kamciam a tangtun bangin (Thukhente 6: 36 – 40) hih genkholhna a tangtunna Thuciam Lui sungah om lo hi. “Khangno lai numei” cih a khiatna in Jerusalam khua-ah a teeng nupi khat hi ding hi; Isaiah zi hi kha thei hi, kici hi. Kamsang khat genkholhna bangin tua numei in Isaiah zi hi ding hi. Tua thupuakte in ama tate tungah thuhilhna kammal hi, cih kimu hi (Isa. 7:3; 8: 18). Ahi zongin a tapa min dingin Mahershalalhashbaz (Isa. 8: 1-4) kici ding hi; Immanumel kici ding hi. Hih naungek nihte in a sia le a pha khentel theihna a neih ma-un Syria leh Saklam Israel gam in kisia mang ding hi (Isa. 7:15; Isa. 8:4).\nMi kimkhat in Immanuel in Ahaz kumpi khit ciangin kumpi sem ding a tapa Hezekiah hi, ci uh hi. Ahi zongin Lai Siangtho sungah tua bangin kigelhna om lo hi. Bang hang hiam cihleh Immanuel in lamdang mi hi ding a, a khiatna in Pasian in eite tawh hong om hi; Pasian ompihna a pulaak min hi. Amah in Isaiah 9 leh 11 sunga genkholhna bangin a tuam vilvel TAPA hi ding hi. Amah in Pasian hihna nei ding a (Isa. (9:6), “Jesse suanlekhak” panin a hong khangkhia ding hi a, (Isa. 11:10), Amah in a hoih Kumpi Hezekiah tungah ukzawhna a nei ding hi.\nKiteenna om lo-in nungak khat in ta a neih leh tua ta in zawlta hi (Thuhilhkik 22: 20, 21). Bang hangin Pasian in upna thu tawh kisai naungek khat limcinna tungtawnin pulaak hi ding hiam? Thuciam Thak sungah Jesuh in Immanuel (Matt. 1:21–23), kici-in Ama hong suahna in lamdang hi; a siangtho zuthawl kipia khin nungak khat sung panin hong suak hi. Jesuh in Pasian Tapa hi (Isa. 9:6, Matt. 3:17); Amah in Jesse panin a hong khangkhia hi (Isa. 11:1, 10; Mang. 22:16). Ahaz sung pan a suakkhia ding naungek Immanuel in Khrih limcingkhol genkholhna a tangtunna hi. A thu piang khempeuh i thei kei hi. Theih dingin a kisam thute i thei hi. Pasian in eite a hong ompih nadingin “A hun a cin ciangin Pasian in numei tungtawnin a Tapa hong pia hi” (Gal. 4:4).\nKhrih in mihingin hong piang cih thu ngaihsun in. Hih thu in lau siatna leitungah khamuanna bang hong pia hiam?\n“Pasian in Eite tawh hong omkhawm hi” (Isa. 7:14)\nIsaiah tate min Shear-jashub a khiatna in “ a cianlai mite ciahkik ding” Maher-shalal-hash-baz, a khiatna in “ Mawk lak pah ding, “ sutsiat pah ding” cih khiatna nei hi. Hih minte mah bangin Immanuel a khiatna in “Kote tawh Pasian” (with us God) cihna hi. “Pasian kote tawh” cih in a pulaak khak loh thupi khat om hi. Hebrew minvuahna-ah “hihna”(to be) nei lo hi. Tua hangin Immanuel min a khiatna i pulaak ciangin “ Pasian in kote tawh omkhawm hi” ci-in i gen hi. Isa.8:10 tawh enkak in. Jesuh cih min in Hebrew min Yehoshua Greek min tawh a tomkaihna hi. A khiatna in Topa in honkhiatna hi. Hih laimalah zong ‘hihna’ (verb) a kibehlap ahi hi. Isaiah a khiatna in “TOPA in hotkhiatna hi.” Ahi zongin “Immanuel” a khiatna in a kimu thei lo a thu bek pulaak hi lo-in, tu-in tua kamciam a tangtungin, “Pasian in eite tawh hong omkhawm hi.”\nPasian in eite tawh hong omkhawm ding hi, cih kamciam in a thupi bang pulaak hiam? Pasian in a hong ompihna sangin a lian zaw lungmuanna lian zaw om lo hi. Pasian in a mite tungah hamsatna leh gimna kong thuaksak kei ding hi, ci-in kamciam lo hi. Ahi zongin Ama kamciam in eite tawh hong omkhawm ding hi. David in “ Sihna limguam sung nangawn ka nawk hangin siatna ka kihta kei hi. Bang hang hiam cihleh nangmah in kei nong ompih a, na molhtum leh na ciangkhut in kei a hong lungmuangsak hi,” ci hi (Late 23: 4). “Tui na ngahtan uh ciangin no tawh ka om ding a, gunte na ngahtan uh ciangin hong tai kei ding hi; meikuang lak kantanin na pai uh ciangin hong hul kei ding hi; meikuang in nang hong kang kei ding hi”(Isa. 43:2).\nBabylonte in Daniel leh a lawmte meilipi sungah a khiat uh ciangin Topa in koi-ah om hiam? (Dan. 3:23- 25). Jacob in zingsang khuavak dong lungkhamin a om laitakin Topa in koi ah om hiam? Topa in gamlakah a om hi lo-in Jacob angsung mahah a om hi (Pian. 32: 24 – 30). Topa in muh theih dingin pumpi tawh a hong kilang kei zongin A mite thuak gimnate a thuakpih hi. Mihonpi in Stephen a bawlsiat laitakin Topa in koi ah om hiam? Topa in Pasian taklamah dingin a om hi (Sawl. 7:55). Ahi zongin Jesuh in vantung a kahtoh khit ciangin, Sangbel Pa taklamah a tu hi (Heb. 1:3).Bang hangin Stephen in bawlsiatna a thuak ciangin Topa in ding hi ding hiam? Morris Venden in hih bangin gen hi: “Jesuh in tu mawkmawkin a om thei kei hi.” Roy Gane, God’s Faulty Heroes (Hagerstown, Md.: Review and Herald Pub. Assn., 1996), p. 66.\nPasian in eite tawh hong omkhawm hi” cih kamciam hong kipia napi gimthuakin leh zia-etna i thuak ciangin Topa hong ompihna in bang khiatna nei hiam? Ama hong ompihna i theih mah bang phattuampih i hiam? Bangci bangin na dawng ding hiam?\nSinbeh Ding:”Ama min in Immanuel, Pasian in ei tawh om hi. Pasian vangliatna in Jesuh Khrih maitang panin kimu thei hi. Na khempeuhte kipatma-in Topa Jesuh Khrih in Pa tawh pumkhat hi; Amah in Pasian limlemeel hi. Amah in Pasian liatna leh minthanna tawh a kidim hi; vanglian khuavak tawh a kidim hi. Jesuh in tua vangliatna leh minthanna pulaak dingin hih leitungah a hong pai hi. Mawh khuamial hih leitungah Pasian itna khuavak tangsak ding leh Pasian in eite tawh hong om dingin a hong pai hi. Ama pianzia ding leh Ama min Immanuel kici ding hi, ci-in kamsangte in genkhol uh hi. Ellen G. White, The Desire of Ages, 14 p. 19.\nAhaz in vantung panin thupiakna tawh kalsuan hi leh Judah kumpi gam aa dingin thu hoih hi zaw ding hi. Ahi zongin amah in mihing tha muangin dawibia mite huhna va ngen hi. A lungkham ciangin Assyria kumpi Tiglath-pileser tung pan huhna ngen hi. “Keimah na nasem leh na tapa ka hi hi; keimah hong do Syria kumpi leh Israel kumpi khut sung panin hong honkhia in, ci-in huhna va ngen hi.’ 2 Kum.16:7. Tua bangin huhna ngen ding a paisak ciangin kumpi inn sung leh biakbuk sung pan van le na tampi pua-in kumpipa maipha va zong uh hi. Ellen G. White, Prophets and Kings, p. 329.\n1. Thu khentatna khat na neih ding ciangin Pasian tung pan a tuam vilvelin lim lahna (sign) nget huai hiam? Tua bangin lim lahna nget in bang lauhuai-na om hiam?\n2. Mi hong huh ding thu hoih hi. Ahi zongin mihing huhna in ciangtan nei ahihna koi bangin na phawk hiam?\n3. Russian laigelh Leo Tolstoy in a lawm khat laikhak hi. “ mi khat in sihna in na khempeuh a bei-na ahihlam a theih ciangin nuntakna sangin a siahuai zaw dang bangmah om lo hi” ci-in gelh hi. Koi bangin Pasian in eite tawh hong omkhawm hi,” cih theihtelna in tua bang thute hilh ding hiam?\nTomkaihna: Pasian in upna nei lo Kumpi Ahaz thukhentatna hangin hamsa dinmunah koih hi. Um ding maw, up lo ding ama khentat ding hi. Topa in lim lahna pia taleh Topa makaihna zui tuan lo hi. Topa a belh sangsikin Assyria kumpi tawh kipawl zawsop hi.


timestamp: atn

url: =Philippines ah meigong nupi khatin IS galkapding kaikhawm kawikawi :: ZOMI DAILY\nposted on 18 October 2017 at 4:53 pm UTC+9:30 Lomkholna: News, Philippines, Sawltak, World\nPhilippines gamsung ah meigong nupi khatin IS galkapding in mi kaikhawm ahih manin Philippine Law Enforcement Agents te’n mankhia uh cih Reuters pan kiza hi. Tua meigongnu pen Karen Aizha Hamidon kici a, ama pasal zong IS migilo galkap makaipi khatmah ahihi.\nSouthern Philippines gamsung ah IS migilo te thu tangko in, galkapding mi tampi kaikhawm kawikawi cih akitheih ciangin akiman hi ci’n Justice Minister te’n tuni Wednesday ni in genkhia uhhi.\nHih meigongnu pen Special Agents te’n ama omna Manila Suburb sungah abeisa kalsung in amatkhiat uh hi a, kumpi langdosawm cihtawh thu kibawl hi ci’n Vitaliano Aguirre in News Conference ah genkhia hi.\nPhilippines, Marawi City sungah IS migilo tetawh akithuah dingin Social Media leh Messaging Apps tungtawn in gamdangmi tampitak IS galkap dingin kaikhawm kawikawi cihi.\nPhilippines gam ii leitawlam aom Marawi City akicipen abeisa kum 5 hunpawl akipan thautawi migilo te tualbialna khuapikhat hi a, Philippines kumpi inzong abuaipih mahmahdet khuaminthang khat ahihi.\nPhilippines galkap makai te genkhiatna ah Marawi City pen kumtampisung Security aki buaipih mahmah khuakhat hi a, ahi zongin buaina pen avengding hita hi. Hih khuasungvai buaina hangin misi bekbek 1000 valbang phakhinta a, atamzawtham pen thautawi kumpilangpang migilo te ahihi ci’n genkhia uhhi.\nMarawi City sungah IS galkap tengpen abeibeita himawk ahih manin, hih meigongnu in IS galkap alutding in gamdang muntuamtuam panin mi azol kawikawi ahihi.\nSpecial Agents te genkhiatna ah hih meigongnu in Telegram leh WhatsApp Chatroom tungtawn in galkap kaihkhopna “Recruit” bawlkawikawi a, lai 296 veibang Post khiakhin cihi. Philippines, India leh Singapore gamsung aom Muslim tengaw, hongpai un. Marawi City sungah ISIS Province khat phutding hihang ci’n kaikhawm kawikawi hi.\nTuabang in IS galkap lutding akizoppih mi 250 bang ama Phonebook sungpanin kimukhia a, tuate avekin muanmawh sazian sungah kikoihpah hi.\nRelated: Singapore pan Syria ah IS galkap atumsawm numei khat kiman\nHih meigongnu Karen Aizha Hamidon pen ataktak in Muslim hilo hi. Apasal Mohammad Jaafar Maguid tawh akiteen ciangin Muslim alutpan ahihi. Apasal pen thautawi migilo makaikhat hi a, abeisa January khasung in Police tetawh thau kikapna panin asi ahihi. Sawltak #zomidaily\nPrevious: Gamdang mite painopna Thai tuipinawl te ah zatep kikhamding\nNext: CSO (Civil Society Organization) i cih ciang! ~ Dal Sian Amm\nTedim khuapi ah Sia Kaung Thant leh alawmte thugenna lawhcing


url: =Galkap ukna suhkhiat vai leh AA te paulo in aomna thu :: ZOMI DAILY\nposted on 25 February 2021 at 1:04 pm Lomkholna: Myanmar, News, Politics, Thangvanlian\nThuneihna a sutkhia galkapte hangin Myanmar gambup mipi so vengvung in a om laitak Rakhine gam AA te leh mipite dai khipkhep uh hi. Amaute muhna bel siang mahmah hi. A san hi ta leh a eng hi ta leh hong kisatna ciangduai pen kibang a, Rakhine mipite thuakna kilamdang lo hi, cih thu hi.\nA beisa kum 5 sung tawntung thuneihna a ngah NLD kumpi ii lungkhauhna gu pen Rakhine mipite in na thuak khin uh hi. Gtn. Rakhine gam budget piak dan, Hluttaw ah thusunte kithal nial, Arakan National Party in zo ta leh 2008 thukhun paulamin Chief Minister pia nuam lo, cih bang thute hangin NLD leh Rakhine mipite kikal ah haksatna tampi om hi.\nHih haksatna tawh kisai-in NLD in cikmah hunin thuhoih zaw lampi zon ding sawm ngei lo hi. 2018 kum ciangin Arakan National Party Makaipi lui khat ahi Dr. Aye Maung pen gambup langpang, ci-in thulu tuamtuam bulhin gilbem kum tampi khumcip dingin man uh hi. NLD in paulap a zon hangin peng thei tuan lo hi.\nNLD pen kumpi sem ahih manin ama mat hi lo, ci phial leh zong ama ngaihsutna a gen ding kilawm hi. A tawpna ah Galkapte mat hi, NLD thukimna hi lo hi, ci leh zong kingah hi napi kam khat beek pau lo hi. Hih thu hangin Rakhine minam makaite leh NLD kikal ah a kiphelkhia kik pak theilo thu kikai-awk kikhihbawk hong kipan hi.\nRakhine minam thautawite hong hat semsem uh ciangin gen ding hong tam semsem hi. AA sungah Galkap tul sawm thum val om ta uh hi. Infantry Division 8 val bangin kivaipua thei ta uh hi. Mipite muanna leh thapiakna zong adimletin, ngah cih ding hi. Kawlgalkapte in kha 3 sungin a zung pan long khia ding, ci-in tangko in a tha neih khempeuh tawh do cih tak do gawp a, ahi zongin kha 3 pan tu-in kum 2 hong cing ta hi napi AA te thahat semsem zawsop uh hi.\nHih kum 2 sungin kumpi a sem NLD in kalsuan khialhna lianpi nei hi, cih kitel hi. Galkapte gen khempeuh man maw man lo, cih a mutel thei lo Daw Aung San Suh Kyi in ama min ngiat tawh AA te a beisiang dong a zung pan long khia ding, ci-in thupia mawk hi. Human rights kipalsat tampi om ta leh kimuhmawh bawlin Kawlgalkapte tungah pahtawina khawng pia ziahziah lel hi.\nRakhine gam sungah inn tampi khua tampi mei tawh a kihaltum laitakin mipite hehpih huai mahmah hi, ci-in kam khat beek a pau ding kilawm napi pau lo hi. Tua bek tawh pha loin Rakhine minam thautawite pen mingongtatte (Terrorist) ci-in ciamteh in tangko sawnsawn hi. Gambup kilemna thu kigen ta leh zong AA te pampaih denin sam nuam ngei lo hi. 2019 sungin Kawl Galkapte leh AA kikal ah thuthak pawlkhat ging hiauhiau pian napi NLD in kumpi a sep laitak ahih manin kimuang gawp hi ding hi ven kizakmawh bawlin awlmawh se lo lel hi. (Rakhine State sungah hun sawtpi internet khapcipsak banah 2020 kiteelna bawl theih ding napi bawlsak loin mun tampi kinusiacip a, AA in kiteelna bawl dingin kun mah ta leh awlmawh tuan lo hi).\nTua bang teng tawh February 1, 2021 ni galkapte ukna suhkhiat ni gambup khuazingpi sung a tun ciangin Kawlmite sung pan gam makaite leh activist te in mualmi thautawi dangte sangin AA te mitsuanin gensiat kipan uh hi. AA bek hi loin Rakhine mipi limlim zong Galkap thuneihna suhkhiat vai so lua se loin dai khikhe pian ahih manin amau dinmun a tellote in lamdang a sak ding mah uh zong ahi hi.\nBang hangin Rakhine State ah Galkap deihlohna mipi in nasia takin lungpho lo uh ahi hiam? A dawnna ding pen kitel hi. Kum 60 val Kawl Galkap tawh kidona ah hun tomno sungin AA te zah a tangthu kilamdangsak zo thautawi kipawlna dang om lo hi. Lei lam, tui lam leh van lam cih bangin Kawl galkapte in a tha neih khempeuh tawh AA te do cih tak do uh hi. Ahi zongin AA galkapte giahphual a lak zawh uh ginatak om lo bek hi loin Kawl Galkap a bu a mang nangawn a sihna thu ki-imcip zo loin Kawl mipiten a zak uh ahi hi. Lamkhat panin Kawl galkapte pilna apia zo taktak pen AA te bek ahi hi.\nTu-in Kawl mipite a cihmawh uh ciangin a huh a panpih ding leh a koh a tai a belh theih ding uh pen Wah te leh KIA te sangin AA te hong lem zaw suak hi. A hang in biakna kibang ngeina leh tangthu mahmah zong kinai zaw uh hi. Wah te hi leh Sen minamte hi, cih theih hi a, KIA te hi leh Khristian ahih manin biakna vai-in belh ngam dingin tuat lo uh hi.\nGalkap ukna suhkhiat vai ah AA te a om hithiat uh pen lamdang lo takpi hi. Ahi zongin mipite lungsim ah bel lamdang kisak tek ahi hi. Tuate sungah 88 lai a Makaipi khat ahi Ko Min Ko Naing cih bang makaipite kam nangawn pan AA mawhsakna hong gin ciangin bel ngaihsut ding hong om leuleu hi. Hoihna lam sangin siatna lam manawh zaw kha thei ding hi. Amaute ciangciang makai minthangte in hih bang thu a gen ding uh ciangin AA te dinmun leh siksan thute limphatak a kan masak ding uh kilawm hi.\nAA te pau loin om khipkhep hi, cih mawhsakna ciang tawh thu a siang ding hi lo hi. “Kuakua kumpi kahin kuakua in nong pia vua nong pia kei uh zongin komau hinna ding leh komau thuneihna ding pen komau khut tawh ka sem khia ding uh hi,” cih thu pen AA te leh Rakhine mipi in kiptak len khin ta uh hi. NLD a kah zongin Galkap akah zongin kuakua akah zongin Rakhine mipite suahtakna ding leh ngimna tangtun nading pen AA in abanbanin semkhia toto lai ding ahi hi. Tua bangin a sem zo dingin zong thahatna nei ta uh hi.\nKammal dang khatin gen leng, “Kong piak uh leh bek ngah ding…” cih Kawlte ngaihsutna hunte bei khin ta ahi hi. Ahi zongin khuapi lam a om Kawlmite leh NLD mi pawlkhat in hih thu mutel nai lo uh hi. Ko gambup mipi vote a ngah hi ung, ko ukna leh vaihawmna nuai ah na om uh kul hi, cih bang muhnate a ngaihsut phat ding uh hun ta hi.\nGalkap tha leh vanzat zong a kicing mahmah ta AA te in a tangkosa uh om bangin khua tampi mun tampi ah hausa leh khuatual upa makaite tawh thukimin na a sep zawh uh a kumin pai khin ta hi. Khuapi liante sung vaihawmnate cih loh mundang kivaihawmna pen AA te khutsung a tung khin ta ahi hi.\nRakhine te zingvai pen Rakhine te mah in a hawm ta uh ahi hi. Tunai tengin mawtaw lamlian dung teng khawngah AA te kimu kawikawi ta hi. Galkap ukna suhkhiat vai ah NLD in galkapte kiang pan thuneihna a lakkik zawhna dingin a kalsuanna mabante ah hih bang thute a ngaihsut theih ding kilawm mahmah hi. Moe Myint\n(Midangte thuakna leh muhna zong theihpih ding deihna tawh Kawllai sim theilote adingin kong lehkhiat hi a, Kawllai sim theite adingin original kician zaw ding hi. Link pen comment ah).\nPrevious: Tulai Khuahun ~ Bob Tuangpi\nNext: USA, Atlanta pan Pa Thang Khan Mang (Mualnuam, Gualnam) in hongnusia\nKi itna in midang muhdahna hilo ~ JK Kam\nNusia Tani ~ Lian Tuang


url: =4 January 2019 Helicopter tawh kikaikhia ~ MUC\n4 January 2019 Helicopter tawh kikaikhia\nAdmin 7:58:00 PM Articles, MISSION NEWS\nHelicopter tawh kikaikhia\nBotswana| Kenaope Kenaope, Kum 50\nKenaope Kenaope in Botswana khua-a om SDA pawlpi makai khat hi. Mawtaw tawh khuapi khat le khat kawmin a pai-na lampi tawh kinai mahmahin vanleng ginngaih mahmah leng kawikawi hi. Tawlkhat khitteh vanleng in Kenaope makhelhin lensaan hi. Kenaope in palik-te in migilote zong kawikawi uh hi ding hi, ci-in ngaihsun hi. Kenaope in a denlam deuhin khe tawh lampai mi khat mu a, palikte in tua mipa zong uh hi ding hi, ci-in ngaihsun hi.\nTawlkhat khitteh Kenaope tawh kigam lo mun khatah vanleng hong khawl suk hi. Kenaope zong patau-in lauthawng ahih manin a mawtaw tawm khat damhawl zaw deuh hi. Helicopter kumsukna hangin Kenaope kimtengah leivui leh nahpaa tampi hong kikhawm hi. Kenaope zong a mawtaw sung pan hong pusuak hi. Botswana-ah palikte in mawtaw hawlte a khawlsak ciangin mawtaw hawlte in palikte kiang va naih uh hi.\nKenaope in a kikhopna biakinn pan a ciah ahih manin, coat puan leh neck tide tawh, palikte kiang va naih ding maw, cih hong ngaihsun hi. Palik nih in Kenaope hopih in, “nang hong man ding a hong delh hi ung,” cih a zak ciangin Kanaope in a cih nading thei lo hi. Bang thu bang vai hiam ci-in palikte dong pah hi. Palikte in bang gen hiam cihleh na mawtaw hatsak lua na hih manin, hong delh hi ung, ci-in dawngkik uh hi.\nMawtaw hatsak lua\nKenaope in tua ni-in mun nih ah kikhawm ding ahih manin a mawtaw hawl hatsak mah mah hi. Nai khat tai 95 bangin hawl hi. Kenaope in Francistown panin tai 270 gamlatna khua khat Gaborone ah Tan 10 sanginn hon pawi nei dingin tua bangin a mawtaw hawl hatsak mahmah hi.\nKenaope in kisuang kawmkawmin a mawtaw hawl theihna license palikte pia hi. Kenaope in TV ah thugen minthang khat ahih manin, mi tampi in thei hi. Amah a man palikte khat in zong Kenaope thei ahih manin, koi-ah pai ding na hiam ci-in dong hi. A dot khit ciangin a license pia kikin, dam hawl in. Lauhuai hi, ci-in pai kiksak hi. Mawtaw niingawpin, mawtaw tungah nahteh leh leivui dim hi. Palikte in tua thu hangin Kenaope tungah thuum uh hi.\nMawhmai-sak A Nopna\nTua a kipan Kenaope in mawhmai-sak a nopna thu hong phawk sansan hi. Tua ni-in palikte in Kenaope’ mawhna maisak uh a, Kenaope in zong midangte mawhna maisak ding kisapna hong tel zaw semsem hi. Botswana-ah tua bangin mawtaw hatsakna hangin palik in a khawlsak uh mi tam lo hi. Mawtaw hawlte in zong kidawm kawmin hawl uh hi.\nPalikte in helicopter tawh delhin a phak khit uhteh Kenaeope’ mawhna maisak uh hi. Hih in Kenaope’ lungsim khel hi. Palikte in a mawhna maisak uh a, tua bangin Pasian in zong mawhna hong maisak hi. Midangte tungah zong mawhmai-sak ding kisam hi, cih telpha hi.\nMawtaw hawl mi khat in a mawtaw hatsak lua-in a man dinginh helicopter tawh hong pai in, a mat khit uhteh a khialhna maisak uh a, tua bangin helicopter tawh a pai-na hangun hun bei leh sum bei mawkna hi, ci-in Kenaeope in ngaihsun hi.\nKenaope in kum 50 pha khin a, tu-in Botwana Union Conference makaipi hi. Kikhop khit ciangin a mawtaw hatsak lua-in palikte in helicop tawh a mat-un, Kenaope in Gate Primary School kikhopna-ah a vapai laitak hi. Hih Gate Primary Sanginn in 2015 kumin Sabbath School sumpi tawh kilam sanginn khat hi.\nKenaope in a khualzinna-ah helicopter a muh ciangin, mawtaw hatsak lua maw, ci-in kisittel pahpah hi. A kimat khit a kipan hoihtak kidawm thei hi.\n1962 kumin Botswana-ah Adventist sanginn khat kilam hi. Hih gamah Adventist biakinn leh company 228 om hi. Member pen 44,554 val om hi. Gambup mimal 226,000 val om a, gammi 50 ciangin SDA thu-um mi khat om hi.\nTu quarter leitungbup Sabbath School sumpi, Mozambique gam leh Saotome Prince gamah kipuak ding hi. MUC in Kachin, Ngawng Chaung ah biakinn lamna dingin kipuak ding hi.


url: =ZAM thupuak :: 09 Feb 20 (US visa khaktanvai theihhuai) :: ZOMI DAILY\nposted on 8 February 2020 at 12:44 pm Lomkholna: Malaysia, News, Refugee, ZAM, Zomi\nIMMIGRANT VISA ICIH BANG\nImmigrant visa icih peen gamdangmi khat USA gamsung ah ateengding in hong pai theih nading a phalna ahihi.\nIMMIGRANT VISA KUATEN NGEN THEI\nUS gam sung a ateengsa Citizenship ngahsa te, Green Card tawh ateeng te leh Company anei mihau te in gamdangkhat aom innkuanpih, naseppihding cihte ading in ngetsak thei uhhi.\nIMMIGRANT VISA NAM BANGZAH TAWH KINGET SAK THEI\nImmigrant visa peen nam-4 in kingetsak thei hi.\n1.Immigrating based on Family-Innkuan pih te kiang ah lalna or innkuanpih sapna (I-130)\nMalaysia a om Zomi ten kumsim a i bawl den ahi i minam ni a sawtloin hong tung ding hita hi. Abeisa kumte mah bangin tukum zong thupitak leh picing takin bawl theih na dingin 06 January 2020 in ZAM zumpi ah kimuh khopna kinei hi. Zomite in minam pi cing leh minam kician I hih na kician takin I lah na leh I minam I pahtawina tawh in 2020 Zomi Nam Ni zong nopcitak leh picingtak a i bawl zawh na’ng sum leh pai tampi mah hong kisam ding ahihmanin muan naleh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Mi khat peuh ahih kei leh kipawlna khat peuh I pawi hi loin Zomi te I minam ni pawi ahih manin mikim in mawhpuak la in pang khawm in I sep khop ding zong I kizawn hi.\nZomi Nam Ni adingin sum leh paai tampi mah kisam a I pan khop ngeina bangmah in tutung zong Khua ki pawl nate panin RM 200 leh biakna Pawlpite panin RM 300 tawh mapang khawm dingin I kizawn hi. Khua kipawlna, Pawlpi bek hi loin mimal mahmah in zong ka minam ni pawi ading kihel nuam ing a ci te zong lungdam takin kisang hi. Nang kihelna hangin I minam pawipi lawhcing tuam ding hi.\n2020 ZOMI NAMNI Committee\n2020 ZSM LAIBU KINGAH TA HI : Malaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dongtuak I mipihte a panpih, adah-akap hun ah a khitui anulsak na hi gige hi. Hih ZSM ah member na lut na in nang a ding a pia na hikei a, panpihna akisamte a panpihna hizaw hi. A kisam khat I panpihna in Pasian deihna zong ahi hi.\nPILVANG TAK IN OM SAWM NI :Tuhun laitakin kimat kihen hong tam mahmah a, Malaysia kumpite in a gam sungah phalnalo tawh om mi tampi tak siangsak nuam ahih manin kimat kihenna hong tam to semsem ding hi ci gen khia khin uh hi. Mun tampi ah Oparasi lut kawi kawi ahih manin I omna ciat ah kidawm tak, pilvangtak in om ding hanciam ni. A thukin lua mahmah ahih kei leh vakvak kei zaw ni. A diakdiakin Immigration te leh CID te uniform silh loin vak vak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktohna ah kiim leh pam zong hoih takin I et theih ding hong thupi hi.\n1. Zen Sian Gen (Tuimang) HKL zato ah kibuai pih\n2. Suan Sian Sang (Munlai) IPR zato ah kibuaipih\n3. Gin Lam Piang (Singgial) Selayang Hospital ah kibuai pih\n4. San San (Vangteh) Ampang Zato ah kibuaipih\n5. Pau Deih Tuang (Phaiza) Ampang Zato ah kibuaipih\nZOMI TE ADING NASEP : Malaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite adingin man ngenloin na sep kizon sak den hi. Contact – Sia Mamang – 018 231 1365\nNASEP LUT SAK: 1. Kap Do Mang 2. Hang Lam Piang 3. Nang Hau Cin\n1. Lem Mawi (Vaivet) Kajang thong ah kimuh pih\n2. Langh Khan Pau (Tuivial) PJ lockup pan suakta\n3. Thang Lian Mung (Phunom) PJ palik zum ah buai pih laitak.\n4. Cin Lam Khual (Phunom) PJ palik zum ah buaipih laitak.\n5. Sian Khan Thang (Phunom) PJ palik zum ah buaipih laitak\n6. Gin Lam Cin (Thangzang) Seapark palik zum ah kibuai pih laitak.\n7. Dal Gin Tung (Saizang) Mutiara palik zum ah buaipih laitak\n8. Nang Khan Khup (Saizang) Seapark palik zum ah buaipih laitak\n9. Tual Deih Lian (Zozang) PJ mahkahmah ah kibuai pih laitak.\n10. Pau Sian Mung (Zozang) PJ mahkahmah ah kibuai pih laitak\n11. Cin Lian Dal Bukit Jalil Camp ah kimuh pih\n12. Khup Suan Piang Bukit Jalil Camp ah kimuh pih\n13. Thang Muan Mung Bukit Jalil Camp ah kimuh pih\nKIMAT KIHEN NA TUAK LEH : Zomite kimat kihen na tuak zenzen uh leh hih phone no. te ah na hopih pah in. Nang adingin atawn tungin kiging sa in om den uh hi.\nWUHAN CORONIVRUS (NCOV) NATNA BANG CI DAL DING\n3. Cisa in pumpi satna 38◦C nuai a kiat theih kei leh\n4. Bukhuh in huih dik ding hamsa sa a, I tha hong bei hanhan leh\nNa khut siangtak in sil pahpah lecin hoih pen hi.\n2. Na bukkhuh ciang leh hatchai (Sneezing) ciang in na nak leh na kam hoih takin hum ding (Tissue ai kei leh dial tawh hoihtak in hum hamtangin)\n3. Na bukkhuh ciang leh na hatchai (Sneezing) ciangin na kidalna tissue te hoih tak in tun in ninbung ah pai in. Na ut na peuh ah thangpaih kei in.\n4. Tua tissue ahi a, na kidalna khat peuh na lawn khit sim in na khut siangtak in sil kik pah in.\n5. Na pumpi siangtho na hahkat in tha om ding ann te ne in ih mut ciim sak mahmah in.\n6. Ganhing tuamtuam te tawh kisukha, kisawk kha lodingin om in.\n7. Sa a min siang loin ne kei hamtangin.\n8. Sasan na zat leh zong a minsa atna leh a sial atna khen hamtangin.\nZAM Zum hon hun ni sim in 9:00AM-6:00PM sung kihong den hi.\nPrevious: Zomiten Copyright protection zahtak tek ni: Atheih huai US copyright act\nNext: Innkuan sung nopnading thu (6) te


url: =Philippines gamsung ah meimual puakkham, cimawh dongtuak mi 61,000 phakhin :: ZOMI DAILY\nPhilippines gamsung ah meimual puakkham, cimawh dongtuak mi 61,000 phakhin\nposted on 25 January 2018 at 9:13 am Lomkholna: News, Philippines, Sawltak, World\nPhilippines gamsung ah meimual “Volcano” puakkham ahih manin, zanni Wednesday (Jan 24) ciangciang cimawh dongtuak in akihemkhia mi 61,000 phakhin hi ci’n Southeast Asian Country’s Disaster Agency te’n genkhia uhhi. Tua Philippines gamsung ah apuakkham meimual pen “Mount Mayon” hi a, vutsa bekbek ki phitkhia ziahziah hi.\nMount Mayon Volcano panin atunglam ah vutsa “lava” aki phitkhia pen khauhmahmah in, asanna 5km dongah kiphitto hi.\nTua vutsa “Lava Fountain” aki phitkhia pen asanna 500m panin 600m kikal Minute 7 sungbang ki phitkhia hi. Tuaban ah 3km panin 5km kikal zong naikhatval bang ki phitkhia ziahziah hi ci’n Philippine Institute of Volcanology and Seismology (Phivolcs) te’n genkhia uhhi.\nHih Volcano puakkhapna hangin Albay kuamsung leh ageinai aom ahi Camarines Sur province sung aom City leh Municipality 17 ah sanginn khempeuh ki khakcipsak hi. Mount Mayon Volcano pen Philippines gamsung ah meimual ahingdenpen “Most Active” khat hi a, hih apuakkhapna hangin gamsung gampua aleng vanlengzong akigawm in 56 Flights bang ki Cancel sak hi.\nTulaitak belhtheihding in akibawltawm “temporary shelter” te ah khuasungmi akigawm in 55,068 bang cimawh dongtuak in tungkhin uhhi. Adangzong mi 6165 bang amundang ah ki hemkhia in om uhhi.\nMeimual puakkhapna hangin Provincial Government in alauhuai “Danger Zone” in akiciamteh pen zaisemsem ahih manin cimawh dongtuak in galtai pen tamsemsemding kici hi.\nVideo: Thousands more Filipinos displaced as volcanic lava fires ash 5km high\nMount Mayon Volcano apuakkhapna aphual panin 9km Radius huamsungteng alauhuai in ki ciamteh a, 8km Radius huamsung pen paivetlohding in ki khamcip hi.\nHih meimual puakkhapna hangin Albay huamsung aom khua 54 te’n limthuak phadiak uhhi. Tua kuamsung ah akigawm in mihing Population 71,373 bang omding kici hi.\nTulaitak cimawh dongtuak in Shelter ah aomte pen sualtung khawngah kilumsakmai in, dailenbuk “Toilet” khatpen mi 49 bang kikopkhawm in zangkhawm ngeingai uhhi ci’n Philippine Red Cross te’n genkhia hi.\nPhilippines gamsung ah Red Cross Administrator asemkhat ahi Rose Rivero in agenna ah alauhuai in akiciamteh Danger Zone ki behlap ahih manin, cimawh dongtuak in Shelter abelzong mi tamsemsem hi.\nTuabang in Shelter abel te lakah atamzaw pen lokho mite hizaw uh a, Government leh Charities tuamtuam panin akipiakhia anphel tawh nungta uhhi. Red Cross panin dawnding tuisiang “Drinking Water” ki vaihawmsak in, tuaban ah Counselling leh cidamna tawh kisai in Hygiene tuamtuam ki vaihawmpih cihi.\nAbeisa tangthu “History” te abatleh hih Mount Mayon Volcano pen apuakkhap khitzawh khathum, khali mateng Shelter aomte a inn uh ki ciahsakkik theipakloding hi ci’n Red Cross thunei te’n genkhia uhhi.\nTourists te’n lunglut mahmah\nHih Mount Mayon Volcano apuakkham pen gamdangmi ahi adiakdiak in American, European, South Korean cih gamte’n lunglut mahmah uh a, tuagam tepanin khualzinmi tamsemsem hi ci’n Hoteliers te’n genkhia uhhi.\nMore: Indonesia, Bali tuikulhtung aom Volcano meimual puakkham taktakta\nLegazpi aom Four-star Hotel khat ahi Oriental Hotel ah Receptionist asem laitak Nics Ortonio kici in agenna ah Tourists te’n hih meimual puakkham pen lunglut mahmah uh a, anai theithei ah ennuam sawnsawn uh cihi.\nMeimual puakkham hangin vutkhu, vuikhu tamlua ahih manin maituam “Facial Mask” leh mitdalna “Goggles” cihte thuah hamtangding in Local Government te’n khuasung mipi te zaksakna nei uhhi. Sawltak #zomidaily\nPrevious: Kalaymyo sung a Misat, Phone la, Migilote vai ZYA pan Tangkona\nNext: National Youth Policy tawh kisai Zomi khangno te kikupna\nApaikhawm liailiai innkuan mi 6 mawtaw in anawkgawp laitak Video\nZolia Piang Ngaih Don (Dimpi – Gualnam)


url: =Khangthak Zomi Nupa (Modern Zomi Couple) :: ZOMI DAILY\nposted on 22 January 2016 at 3:10 pm Lomkholna: News, Zomi\nMuntuam gamtuam ah khantohna bucing a ciam ding in hong thehthang i biak Pasian min phat masa hang. Tua khantohna i sin kawm kawm in i nupa kaal ah i zat theih pah ding (Initiative zaw deuh), i theihsa ahih hang a poimawh mahmah thu nga bekbek kikum pak dih ni.\n1. I Love You (Hong it ing)\nZomi atamzaw pen kamsiam a ciil bawl, zumhuai peuh asa minam hi hang. Nupa ki-itna sung ah “I love you” cih kammal pen a poimawh khia mahmah, zatzat ding leh zat toh toh ding kammal ahihi. Tua kammal in i theih loh kal in iki itna tampi khangsak hi cih pen mipil te gen ahihi. I nasep kuan ciang aizong, vaai khatpeuh ineih ciang, nitak ciang aizong zingsang ciang aizong, “Hong it ing” cih kamkhum zat kisin sawm ni.\n2. Hug (Ki kawi)\nKa laisim na khat ah, zan lup ding ciang in minute 5 sung iki kawi na in i kiteen hun kum 10 khangsak hi ci hi. Zomi te atamzaw nupa akitul pih te ihih man in lungdam huai hi. Ahi zong in lup ding ciang in i ki kawi tinten na in ki-itna khangsak mahmah aa, akisam mahmah khat nana hi gige hi.\n3. Appreciation (Ki pakta/ Ki phat)\nNa hoih isep ciang bek aa kiphat ding hilo aa, nisim pongmaan isepna, annlim huanna leh i meel et ciang bek tawh zong khat leh khat tha kipiak theih lua ahi hi. “Tuni etlawm si cia/Tuni na meel hoih deuh si ee” cih khawng tawh ciamnuih thutak in kamsiam kipaih leng ki itna khang sem sem ding hi.\n4. Humbleness (Ki niamkhiatna)\nSingtangmai(Papaya) bang in atungnung kituh thapai leng hoih lo hi. I mawh aa imawh kei zong ki lemna i deih leh akiniam khiat zaw kituh ding ahi hi. Nupa kaal ah “Sorry, kei khialh na hi” cih zong alangnih tuak in itamzat ding poimawh hi.\n5. Oneness (Kipum khatna)\nLaisiangtho in “Amaute pumkhat ahi uhi” acih mah bang in pumkhat ihihna athupi pen akipan a thupilo pen, acih taaklo pen nangawn ah pumkhat ihihna suah khiat tangtang ding thupi hi. Numei nasep leh pasal nasep tawh abuai mahmah Zomi te ihihman in thukhat pepeuh i beel hei siam kul hi. I zii te lungkhamna khempeuh ei lungkhamna mah bang aa ngaihsut ding hi aa, a sampulh nangawn uh buai pih zo leng hoih ding hi.\nPasal te vaai khempeuh, alunglutna leh a uukna a telpih ding leh a theisiam ding in zii te in ahanciam ding ahihi. Na pasal i laa(song) deih pen bang hiam ci in hong kidong leh na dawn theih ding thupi hi. Na zii in Lai-siangtho mun koi teng deih pen hiam hong kicih leh na dawntheih ding thupi mahmah hi. Aki khantul nupa cidam Zomi te ahiding in avanglian Topa Pasian in laisim mimal kim thupha hong pia hen. Itna leh deihsakna tawh- Zomi Anonymous\nPrevious: Malaysia khuahun kidophuai mahmah (22/01/2016)\nNext: Malaysia University khatah Bomb om ci’n ki patau mahmah


url: =Khuak Sawpna Kammal Pawl Khat - TUNGZANG NEWS\nKhuak Sawpna Kammal Pawl Khat\nNang le nang mi dang kuamah tawh kiteh kak kha het kei in. Tua bangin na kitehkak leh nang le nang aki simmawh na hi lel ding hi.\nTawhtang om lo tawhbu kibawl ngei lo hi. Tua mah bangin Pasian in zong a kihong zo lo ding kong khak hong bawl sak lo hi. Aki phu zo lo ding haksatna hong guan lo hi.\nGual zawhna a ngah kha ngei mite in gentheih haksatna tangthu khat ciat nei hamtang uh hi. Tua mah bangin gentheih haksatna tuamtaumte abei khitteh gualzawhna tawh tangthu kikhop pelmawh hi.\nNa lungzin hun laitakin leitung in nang hong nuih san hi. Na lungdam hun in zong nuih mai in hong en gige hi. Mi dangte lungdamna ding na sep sak ciangin ahih leh leitung in nang pen zahtakna hong pia hi.\nA ol lua keii thu khat pen mi dangte mawhna ding zon sak ahi hi. A haksa mahmah khat ahih leh ei le ei I mawhna a maan tatak a I kimuh ding haksa kisa hi.\nHun beisa-a, khialhnate kuamah in va kilehkik in a hoih ding va bawlpha thei lo hi. Ahi zongin thumaan thu hoih hong pian na ding tu mahmahin mimal kim in kipanin I sem thei ciat hi.\nNa dongtuah na thu khat akibawl thei ding thu ahih nak leh lung himawh tengtung kul se lo hi. A kibawl thei nawn lo ding thu ahih zenzen leh zong na lung hihmawh hang bang pha tuam ding aa?\nNa tuahphat na ding thu khat na khah suah khak leh dahin kap kha kei in aw, na khi-tui in a dang tuahphat theihna ding lampite liah kha ding hi.\nNa mai puak kikhelna (changing the face) in kikhelna bang mah piang sak zo lo ding hi. Ahih hang, Kikhelna mai nawtin phu leteh (facing the change) tua in na khempeuh hong kikhel sak hanhan ding hi.\nMi dangte thu awlmawh luain phunphun se kei in, na lung nop hithiat ding na ut leh nang mahmah kipuahpha ziau lel in.\nKhialhna I bawl khakte in hong lunggim sakin I lungsim hong na sak hi. Hun hong paipai leh a sawtsawt teh tua khialna I bawlkhakte hong kigawmgawm ding a, gual zawhna ah hong paipih lamlakte hong suak ding hi.\nTuahsiat hun ciangin hangsan ding kisam a, Tuah phat hun ciangin dai hithiat-a om siam ding kisam hi.\nKham (gold) pen kizepna ding van hoih hong suah theihna dingin mei sa mahmah piak kul hi. Nakpitak a kikaikai sumngote ahih leh mei khau hong piang hi. Tu-zum, sek-zum, sekkhu-zum tawh a kisui sui suangtomte ahih leh lim hoih nono hong piang hi. Nuntakna I cih zong tua bangmah hi-a, gentheih haksatna thuak khak, phut khak tam semsem leh nuntakna man nei semsem cihna hi lel hi.


url: =US te’n aki pawlpih ding uh zawn :: ZOMI DAILY\nposted on 31 August 2014 at 6:56 pm Lomkholna: CinNgaih, News, World\nUS te in IS te kap sawm ahih man in, a kipawl pih ding gam zawn a, UK leh Saudi Arabia gam te zong kipawl pih sawm uhhi. Hih IS te in US gam na ngawng vauta uh ahih man in, lung hi mawh na din mun ah om ta hi.Hih IS te gamtat na hang hang in UN in nakpi tak in mawhsak na thu ngen hi.IS te bawl siat te pen,Khristiante, Yazidi, Shabaks, Turkumen, Kakae leh Sabeans te ahihi. UN te in IS te gamtatna, mi bawlsiatnate limtak in kan in nakpi in mawhsak hi.\nUS te in Kurdish te leh Iraq te huh in, Musol kim a IS te 115 vei van lam tawh kap khin tahi.Lamdang thukhat ah IS te tawh lum khawn ding inAustralia, US, UK leh Malaysia pan numei te ki pumpiak uh cihi.Malay gampan numei 50 pha cihi.Tua ban ah IS te tawh galkap nasem khawm ding in Netherlands pan zong mi 130 om in, mi 14 si khin in, 30 te ciah hi cihi.pawt khat gamdang pai ding a upmawhte uh thusit in khawl sak hi cihi.Gam nih gammi hihna anei pael khat om in, tua te pen Netherlands kumpi in gammi in kisan lo ding hi cihi.\nZani in Syria gam a om Islamist gam nuai mite al-Qaida te tawh ki zom te in Golan a om UN galkap phillippians te 32 um cih uh a, ahih hang Syria leh Israel galkap te in a ihmut kal un, hon khia thei hi. ISIS te in Syria galkap galmatte 250 that sak khin cihi.\nZani in Pakistan khuapi ah gammi te in presidentpa deih lohna lungpho lak na nei in, palik 26 leh mipi 264 te liam hi. Mipi te in president pa deihlo uh ahih man in khawlta in ci in mipite in lampi dung ah lungsim pholak na nei uhhi.\nRussia te in Ukrain gam nisuak na lam ah galkap aza lom leh tank a za lompi mah tawh om uh ci in, EU ki muh khopna ah Ukrain president Proshenko ingen in, EU makai Barroso in theihsak na gen in, sumlei sum zuak na lam tawh Russia te koi bang dan in akhauh zaw in khaktan na bawl leuleu ding hiam ci in thu kikum uhhi.\nThangno in asungpa kiang ah, hih gan an ding buhtu tansa te pen nang a ding hi cihi.Thangno sungpa zong ateh a leh tang zanih pha lo in 120 bek pha hi.Amah zong kaleisa hi buan a ci in lungkim lo sa in , innah aciah hi.Inn a tung a leh a ta nu Thangno zi zongna om a, athu la te gen pah hi. Thang no zi zong heh lua mahmah ahih man in, U Thang bang hang in nang a hong it mahmah kapa lawnlawm na khem a cih leh Thangno in,” midang la khemzo lo ka hihciang, kasungpa mah ka khem kei a leh” cih san zuai hi.Thangno zizong heh lua mahmah ahih man in,”aw thei ta ing ei, ei a hong it mahmah te mah khem nop pen ahi ve maw cihi.\nMizo te ciannuih bawl siam Thang Kula in ” mikhat ka khem a zua ka puah a leh ka zuakhem a man mah ci hi in mi up na ding in,zua sawm vei ka phuah kullai hi cihi.Davib in mi zi tung ah khial in, a khialhna aki theiloh na ding in mithat hi. Mawhna khat ih bawl ciang aki theiloh na ding in bawlbawl kul lai hi.Ahih hang Pasian in mawhna na mudah mahmah a, mawhna hang mah in hoih sa in athuphapiaksa abawlsa nate samsia hi. Ahih hang mawh na kisikkikna san hi.Davib zong kisik kik in mi zi tung ah mawh nawnlo in, tapa taimangpa zong kisik kik in tai mang nawnlo hi. Kisikna maan ihcih in mawhnei ih hih lam kitheina, mawhna hang a dahna lehmawhnop nawnlohna lungsim te ahihi.\nRef: jpost, bbc.\nZD Facebook Group http://goo.gl/1hAXDK\nPrevious: Kawlgam pan “Miss Asia Pacific World” a ngahnu khamlukhu ki suahsakkik\nNext: Tedim Technological High School in manawt zel


url: =Sangnaupang kitawng in khatpa luzang ah temteh kiphut in, zato tung :: ZOMI DAILY\nposted on 5 October 2017 at 7:37 pm Lomkholna: News, Sawltak, World\nSangnaupang pasalno khat alu ah temteh kiphut vevasa in zato kipuak a, bangthu tuakkhamawk hiam cih akikan ciangin asangkahpih numei khattawh kitawng in tua numei nu’n temteh khattawh dengphei ahih manin, alu ah akiphut cimawk hi.\nPeru, Nasca City sungah thupiang hi a, tua sangnaupang pasalno pen kum 14 khawng aphapan khat kici hi.\nSanginn Classroom sungah laihilh Teacher khatin agenna ah hih numei leh pasal tepen Game akimawl uh hi a, temteh “Scissors” tawh akidenna panin Accident in pasalpa lutung ah akiphutkha hi ci’n genkhia hi.\nAhi zongin sangnaupang alawm te genkhiatna ah hihpen Josefina Mejia de Bocanegra School ah thupiang hi a, Accident hilo in, akitawng in temteh tawh akidawt hi ci’n genkhia uhhi.\nTua akitotpih numeinu’n temteh khat pasalno ii alu ah phutsak veva cimawk hi.\nVideo: Schoolboy rushed to hospital with scissors in his head after chaos erupts in classroom\nKamphatna tawh tua temteh pen pasalno ii akhuak sukhalo bilbe a, Doctors te’n bangmah nawngkai luatna omlo in hemkhiathei uhhi. Ahi zongin tua zato ah kimawlna sumbei pen pasalno ii anu in sumpiakding kaneikei hi ci’n Peru Local Media te tungah genkhia hi. Zatui zaha leinading dangka lumai pekkhatzong kaneikei hi ci’n genkhia hi.\nRelated: Internet zangsaklo ahih manin sangnaupang khatin anu temta tawh satliam\nSangsiapipa’n agenkhiatna ah hih buainavai apian laitak in akhaamcip zolo sangsia pen thusitna akineih laitak hi ci’n genkhia hi. Peruvian Media te genna ah tua Classroom sungah laihilh in aom sangsia pen thusitna akineih laitak ahih manin, anasep panin ki dinkhawlsak phot hi ci’n genkhia uhhi. (tuhun pen numei te gualzawhhun dan hihtuak ei 🙂 Sawltak #zomidaily\nPrevious: Professor Dr. Kham Khan Suan Hausing awarded TN Chaturvedi Award\nNext: Leitung beima teng Zomite galkap i kisam dinghi


url: =Yangon khuasung aom Company khatah damiah lut ~ ZD :: ZOMI DAILY\nposted on 23 March 2017 at 12:27 pm Lomkholna: Myanmar, Sawltak, Yangon\nMyanmar, Yangon khuasung 50th Street aom Company khatah damiah lutin Company neipa asatgawp khitciang in vanmanpha leh sum tampi ciahkhiatpih uh cih Irrawaddy pan kiza hi. Yangon khualaizang Botahtaung Township sungah Tuesday ni 5am hunpawl in thupiang hi a, Yangon Police te’n damiah te zonsan uh cihi.\nDamiah lutna pen New Wave Services Company hi a, aneipa pen U Min Swe ahihi. U Min Swe pen azumkhan sungah akhutleh akhe khihcip uh a, sum leh Jewelry vanmanpha tampi puakhia uhhi.\nZingsang 8am hunpawl ciangin U Min Swe in Veranda panin huhna ngenin a ot ciangin aveng apam te’n theipan uh cihi.\nU Min Swe te omnatawh akimai ngaklian aom innveng te genna ah zingsang 8am hunpawl in U Min Swe in huhngetna hongki kokhiatgawp ciangin ka enkhia uh a, U Min Swe pen ki khihcip in, si tawh kidim cihi.\nPolice Officer te genna ah U Min Swe pen sihlawhliang nadingin liamngawh luasamlo hi. Damiah pen mi 2 hi a, aki zonsan laitak hi ci’n Botahtaung Township Police Station pan palik te’n genkhia uhhi.\nPalik te genna ah damiah te’n suai khutzungbulh khat, sum kyat 200,000, Bank Passbooks nih, sumbawm khat leh U Min Swe ii National ID Card te laksak uh cihi.\nHih Office sungah CCTV kikoih a, ahi zongin nitaklam zumkhak ciangin mei kisumit ahih manin CCTV in bangmah Record lokhading hi ci’n New Wave Services Co ah Director asem Ko Myo Khaing Tun in genkhia hi.\nRelated: Yangon, Immigration Office ah apuakkham om ~ ZD\nU Min Swe pen tulaitak Rangoon People’s Hospital ah zatui kibawl in om cihi. ZD Sawltak #zomidaily\nPrevious: US, Wisconsin State sungah thau kikapna piang, mi 4 si ~ ZD\nNext: Bawngtal ki letmat 11 khawng ataw ah lutto in thuaklah mahmah ~ ZD


url: =NEHEMIAH – FGA Tulsa\nAdmin / March 20, 2015 / FGA File\nPasian muang ngiat, minam leh biakna a kin mahmah, makai cingtak leh a galte in zong a suk buai theih loh; lametna beisatelungtang sunga lametna thak guan a, Jerusalem leh Israel tate pawlam leh sung lam puahphat na a sem Nehemiah in, tangthungaihnop leh ciamtehhuai tampi nei hi.Nehemia pen Hakaliah tapa hi a, Persia kumpi Artakzaksis’ zuhai tawipa leh kumpi uliante laka khat ahi hi. A min khiatnapen ëTopa in khamuan, Topa in hehpihí cihna ahi hi. B.C 445kimin Judah gamah siampi Ezra tawh nasemin kithuah uh hi.\nA hunlai mite din mun: Nehemia hunlai in Israelte Per- sia kumpi ukna nuaiah ah om uh a, minam vai leh biaknavaiah siat cihtakin kisia uh hi. Mi tampi tak Babilon ah sal tanga, (mi bangzah hiam Artakzaksis kumpi ahih zawh kumsagihna khakhat leh nikhat ni in Jerusalemah ciahkik uh hi). Jerusalem Pasian khawpi siangtho pen tenna tak lo ding zahin kisusia in kinusia hi. Gam sungah vaihawmna dik om lo a, ahau leh a hangsante in ukna neiin, a haute hau sem a, azawngte zawnbeh sem hi. Pasian thukham awlmawh loin sab- bath tang lo uh a, sawma khat zong pe lo uh hi. Pasian a lau lotein thupha ngah zaw hi in thei uh a, Pasian nasep pen supnalel hi in ngaihsun uh hi. Pasian a thei lo minamte cih dan zui in amaute tawh kiteng uh a, nupa kikhen leh kimak zong tam peuhmah hi. Hihte hangin Samaria leh Amon minamte in Israelte mudahin nuihsan uh hi. Hih thu piangte in, Jerusalema mangngilh ngei lo Nehemiah lungsim phawngin, a puahphading leh a zun dingin kipan hi.\nNehemia nuntakna leh a nasep\nGam leh minam it mi hi: Kumpipa khawpi Susan ah Nehemiah a om lai tak(B.C 445 Kislev (Dec)), Hanani leh Judahgama mi khenkhatte tung pan a mipihte nuntak haksat lehJerusalem kulh zong kangtum khin phial ahih thu za hi.Tuathu a zaktak ciangin tucipsuk in Pasiankiangah kiko pah hi. Anisim nasep leh ulian ahih nain zong lungkimsak zoloa,Jerusalem a kisiatna hanga a dahna a melah kilang thei hi. Pasiankiangah hehpihna nakpi takin a nget deih khop loinJerusalem puahpha dingin a kigingsa in om pah hi. Kumpi Artakzaksis kiangah phalna lainJerusalem ah paia, kuama theihloh dingin zan khawmial sungin khawpi sung enkawikawi a, a siat dan tel takin mu hi.Mipi lamet beia omte kiangah, “Gensiatna i thuak nawn lohna dingin Jerusalem kulhciang pha kik ni” phatuam ngai taka puahphat nasep a sem dinginzawn a, mipite tha pia in lawpsak hi. Hih thu panin minam a it dan leh makai cingtaak ahihna kilang hi.\nVaihawm siam mi hi : Nehemia nuntakna aciamtehhuai khat pen a vaihawm siamna ahi hi.Sanbalata, Tobiah leh Gesem te in Jerusalem kulh puahpha kik dingamipite nasep a muh uh ciang nuihsan in haza uh a, kumpipalangpang bangin genuh hi. Ahih hang a muan Topa hang tawh lauhna khat zong nei lo hi. Kulh puahphat a kipat uh panin Siampite leh Levi minam leh mipite nasep ding sehkhol khinhi.Sanbalat in mipite lungsim beidonga koih sawmin a lawhcinloh dan dinguh a gen hangin, mimal a kuama peuh thahatsem dingin hanthawn hi. A galte un buaina bawlsawm cih a theih uh ciangin mipite in galhiam tawi kawma kiging sa a omdingin thu pia a, mipite in zong lim takin sem uhhi. Gamsungpuahpha dingin minam makaite leh mipite in sepna lehkithutuakna neih a kisapna hih pan kilang thei hi.\nMi hangsan, Topa a zahtak mi hi : Amau sep ding ciat lim taka a sep laiun, sum leh pai haksatna lianpi hanginmigenthei leh cimawhte in a haksatna uh genin lungkim loin phun ngeingai uh hi. Nehemiah in migentheite haksatna theiina dik loa gamtate langpang dingin hong kipan leuleu hi. Abulpatna dingin mihau leh uliante kiangah Pasian a zahtak manin mizawngte neihsa dik lo takin a suhsak ngei loh thu leh amah zong nuamsa taka a om loh thu pulak hi. Milian leh mihaute samkhawmin a leibate uh maisak ding leh a pung alakte uh zong pekik dingin hangsan takin ma la hi.mpite in zong Amen pia in kimaisak tuah uh hi. Mi hau leh uliante maiet kawmin nasem ngei lo hi. Ahansanna leh a muanhuaina ciamteh tak peuhmah hi. Hizah takgenthei ngam leh mi diklo a nawk ngam Zomite lakah bangzah iom tam maw !!\nA nasep tel theih mi leh thungen mi ahi hi : Sanballat leh Geshem in thah sawmin Ono zanglei ah amaute tawh kimua kiho dingin li vei sam a. ìNasep thupi nei ka hih manin kongpai thei kei ding ì ci-in li vei mah nial hi. Nehemiah langpangtezong lungke nuam tuan loin amah a zol khe dingin Siampi Shemaiah thuzawh uh a, Shemai in a deihsak takpi bangin agalte lak pan a bit theihna dingin biakinn sungah kikhumcip\ndingin zol bawl hi. Nehemiah in nial a, a galte khut sung pan suakta kik hi. Hizah taka nasep ding tam leh khemna lakahzong Nehemiah in thunget khawlsan ngei tuan lo hi. A nasep atheih tel manin leh thungen mi ahihna in siatna lak panNehemiah kembit zel hi.\nA nasep uh zo: Haksatna leh langpanna tuamtuam a om hang phatuam ngaihna tawh lim takin ni sawmnga lehninih a sep khit ciang, Elul kha (September) ni sawmnih leh ni nga kimin kulh puahphat nasep zo thei uh hi. Gamdangasaltangte zong hong ciahkik uh a, amah lang pangte in zong Pasian in Nehemiah ompih cih a theih uh ciang lau mahmahkik uh hi.\nKhanlawhna tung: Mi khempeuh Tuikongpi mai tualpi\nah paikhawm uh a, mipite maiah Ezra in thukham ngaih takinsim khia a, khanlawhna thupi tak hong tung hi.\n1.Mawh kisik khanlawhna: A mawhnate uh kiphawkin kisikna tawh kap gawp uh hi. Nehemiah in dah a kun lo ding leh Topa tunga lungdamna in amaute thahatna hi cihhilh a, Pasianpahtawi dingin hanthawn zaw hi.\n2. Thunget khanlawhna: A mawhna uh kiphawk a tua in thungetna lama khanlawhna tungsak hi. Mawh sutna thunget neiin Pasian min pahtawi uh a, gamlapi pan a thawm uh kizathei hi.\n3. Pasian thu zuih khanlawhna: Pasian thuin a lungsim uh zo mahmah a, Pasian thukham zuia nuntak siangthotawhnungta dingin a thakin ki-ap uh hi. Lamna dianna ciang bekdeih khop loin, amau nuntakna buppi kilamdang khin hi. Hihbang khanlawhna Zomite in kisam peuhmah hang. Lungsim kip nei mi hi: Kulh ciang pha khin ta a, khanlawhna zong tung khin ta himah leh a nasep awlmawhloin om ngei tuan lo hi. Hun bang tan hiam khit ciangin Sab- bath a tang nuam lote Sabbath a tang ding leh, Pasian biakinna kinusiat lohna dingin sawma khat Biakinn ah sung dinginthu pia hi. Minam dang zi a neite samkhawmin kam hilh a, nuleh pate kiangah a tate uh minam dang tawh kitengsak lodingin kiciamna bawlsak lai hi. Pasian nasem ginalote zong hangsantakin a nasep uh pan khawlsak hi. A thungetnba zong khawlsantuan loin, ‘Ka Pasian aw, a hoih lamin kei hong thei in’ cikawmin Pasian leh minam adingin kalsuan hi.\n← TU HUN BANG HUN A HIAM ?\nMopawi Lungdampih na →


url: =Pu Dam Pum dam loh hunsung kum khat donghu Hausa\nPu Vial Za Do (1939 – 1940)\nBeh : Halkik\nSuak : 1910\nUnau : Pasal 2, numei 3 lak pan a upa pen\nPianna : Pu Dam Pum le Pi Vung Za Niang(Sukte)\nInnkuanpih: Pi Niang’h Kho Cing(Sukte)tapasal 4 numei 3\n(1) 1927 kumin Mangkang galkap lut hi.\n(2) Galkap sungah Nalk ngah hi.\n(3) Galkap sungah min phatna “Oversea medal” ngah hi. (4) 1937 kumin galkap sungah kum 17 a sepna pan Pension la hi. A pa Dam Pum dam lohna hangin kum khat sung dong- hu Hausa sem hi.\nTua bek tham loin tua hun laitak a ki-ukna Ohsuh, Circle kici khua 6 kigawm a, Tuithang Circle No. 6 na-ah Circle member ngah in, khuasung Hausa upa Council member ngah in kum 12 sung khawk sung, khua sung upa vaihawm in om hi.\nThupuak: Dr. Thawng Khan Pau\nPrevious Post: « Hausa sem masa te ~ Pu Dam Pum (1929 -1939)\nNext Post: Hausa sem masa te ~ Pu Thong Kho Gin (1940 – 1948) »


url: =Singapore gammakaipi Lee Kuan Yew ii tupa (pasal) in pasal nei :: ZOMI DAILY\nposted on 27 May 2019 at 3:32 pm Lomkholna: News, Sawltak, Singapore, World\nLee Kuan Yew pen Singapore gam makaipipa hi a, ama hangin Singapore gampen gamthupi khat suak ahih manin leitung ah aminthang vangvangkhat ahihi. Lee Kuan Yew in tapa 2 leh tanu 1 nei a, atapa upapen in tulaitak Singapore gamsung ah Prime Minister asep laitak ahihi.\nLee Kuan Yew atupa ahi Li Huanwu in pasal nei cih thuthangkhat tulaitak Social Media ah ki thehzak hi. Li Huanwu pen Lee Kuan Yew ii atapa aneuzawpen Lee Hsien Yang ii ata ahihi.\nLi Huanwu pen pasal himahleh zibang in aki thuahpihding “Soul Mate” dingin pasal khatmah teenpih cimawk hi. Photo sungah athasang zawpen Lee Kuan Yew ii tupa ahihi.\nTuabangin Lee Kuan Yew ii atupa in pasal aneihpen Friday ni in Instagram tungtawn in aki pulakkhia hi a, South Africa gamsung aom Cape Town ah akiteeng uh ahihi.\nApasal minpen Heng Yirui kici a, tuapa in ama Instagram tungah apulakkhiat ahihi. Tunu in kaki thuahpih Soul Mate dingtawh kakiteeng uhhi ci’n pulak khiamawk hi.\nTuaban ah amau lawmta ii Photo khatzong Pink Dot Singapore te tungah khaksawn uhhi. Pink Dot Singapore cihpen Singapore gamsung aom numei le numei, pasal le pasal cihbangin aomkhawm LGBT (lesbian, gay, bisexual and transgender) te kipawlna apanpih Non-profit Movement khat ahihi.\nMore: Same-sex Marriage (Neih kibang Kiteenna) & Homosexual Act (Neih kibang omkhopna)\nSouth Africa gampen numei le numei, pasal le pasal cihbangin neihkibang kiteenkhuan apia Same-sex Marriages gamkhat ahihi. Asia gamsung ahzong neihkibang kiteenkhuan kumpi in phalna apiakpen Taiwan gam omkhin a, Asia gamsungah amasapen Same-sex Marriage phalna apia gam ahihi. Leitung gammakai, mipil misiam tata te sungpanin thulamdang tuamtuam hongki zakhiathei zelmawk hi. Zomi sungah neihkibang Same Sex Marriage bangzah aomkhinzen tammaw, atheite’n honggen kei un! Theihsese sangin theihlohmah ahoihzawk hun omthei hi 🙂 Sawltak #zomidaily\nPrevious: Gual zote le gual lelte ~ Peter Khualtawng\nNext: Mei’ hallup sang, tui’ taih a si tam zaw


url: =Tulaai Leitung Thuthang Tuamtuam Updates March 18, 2014\nTedim khuapi ah GZA khawmpi nuamtak in kizo thei cihthu kiza hi. Minam vaai ah Zomi chiding thukimna ngah cih in mina ading masuan lianpi seemthei cihthu kiza hi. Ahizong in party vaai ah party nasephilo, kihelloding ci napi USDP party, NLD cihte pan mi kisam in ZCD party in discrimination thuak cihthu kiza ahihman in lunghihmawh huai mahmah kasa hi. GZA sung ah ngalulok pawlkhat naluut hileh kilawm ta hi. GZA,ZCD,ZYA teng khut khat tawi khekhat khaaibang a ma ongpan kei uhleh Zomi masuan kilawh cinglo khading hi.\n· Kawlgam gam Inteekna tawh Asian gamte kipawlna makaai asepzawh akhatveina Asian gam khangnote khawmpi Yangon khuapi ah March 17 pan nithum sung kibawla, Asian Cinema lahkhopna zong Nypidaw ah March 17 nipan mah in ni thumsung nopcitak in kibawl hi.\n· Libya gam tuipi tung ah Namgimtuipua N Korea dialkhai akhai akici Tembawpi Libya gam tapong khenkhat in khakhat sung amatcipna pan March 17,2014 ni in US paltan te in mankik in asawtlo in Libya gam tuipeu ah puakkik ding hi ci in Pentagon gaalkaap phualpi pan March ‘ ni in taangkokhia uhhi.\n· Ukraine gam Crimea tuikulh kumpi thuneite in March 16,2014 ni in Russia tawh kigawm ding leh gawmlohding mipi tung Mee la uha 97% sang atamzaw in Russia tawh kigawmding deih uh ahihman in March 18, 2014 ni in Crimea thunei te leh Russia President Vladimir Putin te in Russia gam suahna thukimna Suaikai ta uhhi. HIh thu hang in nitum na gam te leh US te in diksa hetlo uh ahihman in US te in Russia gammi mihau 20 te neihsa te kamancip uhhi ciin Innkangpi pan March 17,2014 ni in taangkokhia uhhi. Ukraine kumpi in zong thuakzonawnlo uh ahihman in Crimea gamlam manawh in paltan pawlkhat sawlta uhhi.\n· US Presient Obama I angkawineem ahi First Lady Michelle Obama March 18, 2014 ni pan kaalkhat sung China gam vangaihzin ding in kuankhia ta a bangteng vakikumding cihthu kitaangko nailo hi.\n· Abeisa kha nih laaipan Thailand gam Bangkok Khuapi sung ah kumpi deihlo mipite lungphona hang in kumpi te thukhuntawm akhauh mahmah pawlkhat lungphona anei mipi te daaita ahihman in March 18, 2014 ni in kibeisak ta hi ci in Thailand thunei te in taangkokhia uhhi.\n· USA gam Seattle khuapi gei ah KOMO thuthang te thukan nih Helicopter tawh aleeng kimlai March 18, 2014 ni in kia in akangtum uh ahihman in si hi ci in KOMO thuneite in taangkokhia uhhi.\n· Malaysia gamte neihsa March 8 ni a amang vanleeng pi tudong gam 22 bang in zonghuan in 4 million square kilometer bang kizong khin himah leh atun abanna kithei zonailo ahihman in Chinese vanleeng tung a amang te tanau te in thukician katheinuam uh ci in March 18, 2014 ni in ann ngawl in lungphona deihna ngetna nei uhhi.\n· Venezuela gam mipi buaina khangseem ahihman in Canada gamte in Canada gampan khualzin vanleeng leengsaknawnlophot ding in March 18, 2014 ni in thukimna leh taangkokhiat na khat nei uhhi.\n· Israel gam pang GOLAN Height tawh gamgi dung to ah gaalvil a apai kawikawi Israel gaalkaap 4 March 18, 2014 ni in mine sukha ahihman un liam uhhi ci in Israel paltan thunei te in taangkokhia uhhi.\n· Malaysia gam a mang khualzin mipua vaanleeng pi amanna tawh kisai in Malaysia kumpi thunei lamte in kumpi langpang makaai Anwar Ibrahim geelna hikhading hi ci in angawhna tawh kisai in March 18, 2014 ni in Anwar in thalnial pah hi. Kumpi te ngahna ahaang ahihleh hih vanleeng hawlCaptain Zaharie Ahmad Shah peen Anwar party ah alawp mahmah athahat mahmah amimuan khat ahihi.\n· US president Obama in Palestinian President Mahmoud Abbas March 17,2014 ni in Innkaangpi sung ah Israel-Palestine kikaal thu kikumding in kimuhkhoppih a nung mahmah inzong Israel kumpipa tawh kimukhawm uhhi. Israel in kha 7 sung Israel-Palestinian kilemnading zawltuah asepna ah ahoihlam ding sang siatektek zaw ci in thukante in genkhia uhhi.\n· US gammi California state a teeng Nicholas Teausant kum 20 Washington state pan Canada luutsim in Syria gam ah gaaldoding in apaisim sawmna pan March 17,2014 ni in US thunei te in man uha terrorisms activities tawh man uhhi.\nLungdam zeel ei leh


url: =Kawlgam bup Census ah Zomite minam lianin kiciamteh ta ~ SK. Gin Khan Pau :: ZOMI DAILY\nposted on 9 July 2016 at 8:03 pm Lomkholna: Article, Politics\nPiancil 12:2 – Thupha a ngah dingin “MINAM LIAN khatin nang hong bawlin, thupha hong pia-in na min kong liansak ding hi“ a cih bangin ZOMITE MINAM LIAN i suah theih nadingin kumpi le UN thukimna hangin suakta takin ihihna (Identity) pulaka zingvai hong hawmpih ZOMITE hong ai-tuam it Pasian tungah lungdamna i ko masa hi.\n1. ZOMI vai i gen teh a kimangngilh thei lo le a kinawlkhin thei lo Pu Chin Sian Thang ahi hi. Kawlgam haksat mahmah laitakin ki-mat, kihen thuak taleh ZOMI a dinpih cintenna Radio tungtawnin VOA, BBC, RFA panin ZOMI a gensak denden i Pupi hi a, ZOMI a itna gah tu’n hong tungta cileng kikhial lo dingin ka um a, Census Committee tungtawnin zahtakna i pia hi.\n2. Hih Census ah simple form i ngah baih theihna Zomi Congress for Democracy (ZCD) party-te hanciamna ahih manin nakpi takin lungdamna i ko a, a kigen theih a kipan ZCD in hong makaihpahin 914 ZOMI gelhdan ding a nuai-a munte ah hong tangko uh hi.\n1) 30.12.2013 – Yangon TBCY ah mipi tawh holimna\n2) 17.1.2014 – Yangon TBCY ah GZA tawh holimna\n3) 24.1.2014 – Kalaymyo Galilee Biakinn ah mipi tawh holimna\n4) 27.1.2014 – Kalaymyo Bethel Biakinn ah Beh, Khua, Kipawlna tuamtuam tawh kikupna\n5) 3.2.2014 – Tamu le Nanphalong ah mipi tawh holimna\n6) 20.2.2014 – Zominam ni Tuithang ah khua tuamtuam tawh holimna\n7) 23.3.2014 – Chanthagyi le Zozang khuabup tawh thugenna hong nei uh a, Census tangkona hong pankhia ZCD ahi hi.\n3. ZBCM gambup in a 7 veina GM khawmpi March 8-11, 2014 hun sungin 914 ZOMI-a gelh ding thukhensatna hong neih uh tak ciangin mipi kilungmuang tuam mahmah hi.\n4. A 1 veina Census Committee ZCD, ZYA, ZOFA, MZCYF, ZBCM kipawlkhawmin 23.3.2014 ni-in ZBCM zum pan Rev. Dr. Gin Khan Khual GZA makaihna tawh kiphuankhia hi.\n5. 25.1.2014 TVBA-MC Khawmpi, Buangkung panin Pasian nasem khempeuh in Tamu gamsung 914 ZOMI-a gelh ding thukimna nei uh a, tua a kipanin Pasian nasemte’n tavuan hong la uh hi.\n6. ZOMIBUP kipawlna lianpen a i ngaihsut GZA hi a, amau tawh semkhawm a, hong makaih dingun kilunggulh mahmah hi. 2011 GZA makai khawmpi, Singapore panin i minam min ZOMI cih ding thuzawhna om sa ahi hi.\n7. GZA khawmpi, a 2 veina March 13-16, 2014 Tedim panin gambup Census hun teh 914 ZOMI-a gelh dingin thukhensatna kinei hi.\n8. Hih pen Party, Biakna, Khua, Beh kipawlna tuamtuam-a’ bek hikei in, i minambup vai ahih manin ci-in , Census Committee munpi 5 ah kiphuat beh a, a omsa Kalaymyo tawh munpi 6 hong pha hi.\n9. Committee omnate Cikha, Tonzang, Tedim, Kalaymyo, Tamu, Zanggam teng adingin Yangon hi-in, 16.3.2014 GZA Tedim panin a kisam ding TA kihawmkhia pahin ei’ mun ciat ah kikuankhia pah demdem hi. Hih thu hong om teh GZA GS a sem ngei Rev. Dr. Chin Do Kham in a vision 24.3.2013 ni-in ZCD zum Kalaymyo ah a gen, a sawt loin ZOMI ihihna khua kim ah gospel pai-in i gen kul ding hi, a cih ka phawk a, hih bang vision a nei makai hoih kimangngilh thei lo hi.\n10. A thu le thatang bek tawh septheih hi lo a, sumlepai kisam ahih manin sum hong sik a diakin tuipi gal-a om ZOMI khempeuh tungah i minambup in lungdamna i ko hi.\n11. Census vai-in Committee-te’n i mun ciat ah pan i lak bek tham loin Kipawlna, Khua, Beh, Biakna tuamtuam i pankhop manin 90% bang lawhcinna a ngah ihi hi.\n12. Hih vai-in leitungbupa om ZOMI khempeuh ma kipangciat a, minam khat vive mah kideihsak luatna hangin mun tampi tak ah kitot kiselna hong om kawikawi hi. Bang hang hiam cihleh vai thupi, na lianpi a pian ding teh ze-etna a om gige den ahi hi. ZOMI zong minam lian khat pian nading thu ahih manin buaina a om ding mah ahi hi. Ahi zongin tu’n veilua kisa-in Moses bangin i kithat liang zongin a khiatna om nawn loin ahun hong beita hi. Asuk, ato ah an ngawl liangin a sem zong ki-om a, inn ah tu hithiat kawmsa-in a langpang zong ki-om veve hi. Kuamapeuh khasiatna, hehna, thangpaihnate kimaisak in, maban ah i pankhop ding thupi mahmah ding hi.\n13. Hih Census vai-in minambup in 914 ZOMI ah gelh ding cih thukimna om taleh pawlkhat in ei Code, eima nambat, ei kampau, ei beh, ei khua, ei biakna, ei bawng teng ci a, ZOMI hinapi in, a makaite’n i taipihkhak i tu, i tate’n hun khat ciangin hong mawhsak hun om dingin ka lamen hi.\nHih mawhsakna a omloh nadingin i maban ah ZOMIte’n vai thupi i neihkik hun ciangin, ei beh, ei kipawlna guak ci nawn loin i mipite tawh kipawlkhop ding hanciam ni. Kawlte paunak in “Bawnga hon lak pan tangtat leh sahang in pet“ a cih bangin kuamah tangpek loin minam vai ah kigawm sawm ding hi hang.\n14. 914 ZOMI vai-in leitungbup mi khempeuh i siam tawpin ma kipang ciat napi-in, a sem le a makaih ding a kilawm makai pawlkhat, Census Committee in kimukha hetlo ahih manin i siamna, i panlakna tawm khanin i ZOMIte ading hong hanciam dingun kilunggulh hi. Midangte ading bekin i hun beisak kei ni, ci-in GZA Census Committee in deihsakna tawh kong hanthawn uh hi.\n15. GZA makaite pen biakna zui-in Siampi vive ahih manun i zuih diamdiam theih leh i minam minthang dinga, i lehpan leh eile-ei a kilehpan ihi ding hi. Pawlkhat in hawmthawh bawlin kei thu hong kidong kei ci-a, a langpang khat le nih ki-om hi. Kei muhna ah tu’n makai le thudot-a nang hong kineih nai keileh mipi in hong muang nailo ahih manin mipi’ muan dingin i kipuahphat ding thupi mahmah ding hi. Tua hileh mipi in a kik teh thu hong dong ta ding uh hi.\n16. Tutung bang a, Kawlgam mi kisimna man taktak hong om, a khat veina hi a, ZOMI a it le a it lo kitel mahmah ta ihih manin tu-a kipan ZOMIte in makai hoih i neih hong kipan ta ding hi. Bang hang hiam cihleh i minam, i biakna, i hausa upa dingte ZOMI a it vive teel ta ding ihih manin i minam sung hong nuam mahmah ta ding hi.\nZOMITE MABAN LIMCI LUA (VISION)\n1) Census lai mah bangin Pasian nasemte le Minambup pangkhawm tading hi hang.\n2) A sawt loin Zomite Minam lianin Topa’n hong kipsak ding hi.\n3) Zomite’n a tuamin State i ngah ding a, Gunkhawm tungsiah Kumpi tungah i ngen ding a, i gam hong hi ta ding hi.\n4) Zomite mah in Zogam Kumpi i sem ding a, gam tuamtuam Kumpite tawh zingvai kihawmkhawm ta ding hi.\n5) Zomite gamh Gullu mualpi, Zomi company-te’n i to ding a, Zogam ah Dollar bekbek kizek ziahziah ta ding hi.\n6) Mawtaw line tai khempeuh tungah Zogam Bus bekbek kigelh dinga, Kawlgambup i kimvel ding hi.\n7) Zomite’n Vanleng i lei tading a, Zogam Air Line ci-in Puandum, Puanlaisan le Vaphual tawh i zem dinga, leitung i kimkot ta ding hi.\n8) Thangmual dungah Neino Vanleng tual (Neino Airport) kibawl ding a, a kiim-ah Cing Khup le Ngam Bawm-te tawlngakna Hotel i lam zihziah ding hi.\n9) A mualdawn sangpen ah Peng Lam Cinema Hall i lam ding a, Zomi Film i et kawmin Census vai i gimna khempeuh hong bei ta ding hi.\n10. Tua hun ciangin ZOMI a ut lo a langpang i om nawn kei ding a, i minambup i pangkhawm dinga, Vaphualte’n Zogam zuanin hong ciah diamdiam ta ding hi.\n11) I lamet-et “Eden Huan thak i Zogam Nuam” ci-a la-a i saksak, a taktak hong hita ding hi.\nHih khempeuh hong pian theih nading pen 2014 March 29 – April 10, 2014 Census vai a, asuk ato ah gilkial dangtak i thuaklawhna, sumlepai neilo pipi-a i piakkhiatnate a gah hong hi ding hi. Hih hangin sumlepai, thalengal a zang khempeuh leitungbupa om ZOMIte i tu le tate’n i Pu i Pate vaihawmsa ci-in Pasian itna nuai-ah zingvai a hawm theih nadingun tangthu a gelhgelh ihi hi. Hih lai a sim khempeuh in mailam muhkholhna (vision) tawh sim ciat ni. SK. Gin Khan Pau, Census Committee, Kalaymyo, ZYA Magazine\nPrevious: Minam hihna (National Identity) i cih… ~ Tual Khan Suan\nNext: Zomite kikhen theilo ~ J. Thang Lian Pau\n9 July 2016 at 9:11 pm\nThupi ei. Hibang thute pen khangno te theih dinga kilawm, thumuh siam, lungsim navak ten nong suah khiat manun a kitel semsem ahi hi.\nKum khen News leh Man pawl khat


url: =The 7 or Seven Days of Creation – Undated Past, Piancilna 1:1-3:24 | Bibleview\nTedim » Lai Siangtho » Thuciam Lui » » The 7 or Seven Days of Creation – Undated Past, Piancilna 1:1-3:24\n1:1 A kipat cilin Pasian in vantung leh leitung a piangsak hi.\n1:2 Leitung in limlemeel neiloin a awngthawlpi ahi hi. Tuipi tung tengah khua mial bikbek a, tua tui tungah Pasian’ Kha in na a sem hi.\n1:3 Pasian in, “Khuavak om hen,” ci hi; tua ciangin khuavak om pah hi.\n1:4 Pasian in tua khuavak hoih hi, ci-in a mu hi. Pasian in khuamial panin khuavak khenkhia hi.\n1:5 Pasian in khuavak pen “Sun” ci a, khuamial pen “Zan” ci hi. Nitak hong bei-in, zingsang hong tung a, ni khat ni ahi hi.\n1:6 Pasian in, “Tuite’ laizangah van kuumpi om hen la, tua van kuumpi in tui leh tui kikhensak hen,” ci hi.\n1:7 Pasian in van kuumpi bawl a, van kuumpi tunga om tuite leh van kuumpi nuai-a om tuite a khen hi. Tua mah bangin a piang pah hi.\n1:8 Pasian in van kuumpi pen “Vantung” ci hi. Nitak hong bei-in zingsang hong tung a, ni nih ni ahi hi.\n1:9 Pasian in, “Vantungte nuai-a om tuite mun khatah kikhawm hen la, lei keu kidawk hen,” ci hi. Tua mah bangin a piang pah hi.\n1:10 Pasian in lei keu pen “Leitung” ci a, a kikaikhawm tuite pen “Tuipi” ci hi. Pasian in tua pen hoih hi, ci-in a mu hi.\n1:11 Pasian in, “Leitung in kung tuamtuamte piangsak hen la, tang a nei kungnote, a gah sungah tang a om singgah kungte, amau’ nam ciatin leitungah piangsak hen,” ci hi. Tua mah bangin a piang pah hi.\n1:12 Leitung in kung tuamtuamte piangkhiasak a, kungnote in amau’ nam ciatin tang piangsakin, singkung in a sungah tang a om gahte piangsakin, amau’ nam ciatciatin piangsak hi. Pasian in tua pen hoih hi, ci-in a mu hi.\n1:13 Nitak hong bei-in zingsang hong tung a, ni thum ni ahi hi.\n1:14 Pasian in, “Sun leh zan a khen dingin vantungah khuavakte om hen; tuate pen pawi hun leh khuahun, ni leh kumte khenna ding hi hen la,\n1:15 leitung khua a vaksak dingin vantungah khuavak hi uh hen,”ci hi. Tua mah bangin a piang pah hi.\n1:16 Pasian in khuavak lian nih bawl a, khuavak lianzaw pen sun a uk ding, khuavak neuzaw pen zan a uk dingin bawl a, amah in aksite zong a bawl hi.\n1:17-18 Leitungah khua a vaksak ding, sun leh zan a uk ding, khuamial panin khuavak a khenkhia dingin Pasian in vantungah tuate a koih hi. Pasian in tua pen hoih hi, ci-in a mu hi.\n1:19 Nitak hong bei-in zingsang hong tung a, ni li ni ahi hi.\n1:20 Pasian in, “Tuite in a nungta ganhing honpite piangsak hen la, vantung kantanin leitungah vasate leeng ta hen,” ci hi.\n1:21 Tua ahih ciangin Pasian in tuipi ganhing golpite leh amau nam ciatin tuipi sungah tampi a pha, nuntakna a nei a gamtang thei ganhing namkim leh kha a nei vasa khempeuh amau nam ciatin a piangsak hi. Pasian in tua pen hoih hi, ci-in a mu hi.\n1:22 Pasian in amaute thupha pia a, “Ci pha-in tampi pha-in, tuipi sung dim un la, leitungah vasate tampi pha un,” ci hi.\n1:23 Nitak hong bei-in zingsang hong tung a, a ni nga ni ahi hi.\n1:24 Pasian in, “Nuntakna a nei ganhingte amau nam ciatin leitung in piangsak hen: Innsa, gamsa, leh a bokvak ganhingte amau nam ciatin piang ta hen,” a ci hi. Tua mah bangin a piang pah hi.\n1:25 Innsa, gamsa, leh a bokvak ganhing khempeuh amau nam ciatin Pasian in a piangsak hi. Pasian in tua pen hoih hi, ci-in a mu hi.\n1:26 Tua ciangin Pasian in, “Eima lim, eimah hong sunin mihing bawl ni. Tuipi ngasate tung, huihlak vasate tung, ganhingte tung, leh leitunga a bokvakte khempeuh tungah ukna neisak ni,” a ci hi\n1:27 Tua ahih ciangin Pasian in ama lim bangin mihing piangsakin, Pasian’ lim bangin amah a piangsak hi. Amah in pasal leh numei a piangsak hi.\n1:28 Pasian in amaute thupha pia a, Pasian in amaute tungah, “Ci pha-in tampi pha un la, leitung dimin zo un. Tuipi ngasate tung, leitungah a gamtang, a nungtate khempeuh tungah ukna nei ta un,” a ci hi.\n1:29 Pasian in, “En un, leitung maitang khempeuhah a om, tang a piangsak kungnote khempeuh leh a gah sungah tang a om singkung khempeuh note tungah kong pia khinta hi. Tuate an-in na nei ding uh hi.\n1:30 Leitung ganhing khempeuhte tung, huih lak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi,” a ci hi. Tua mah bangin a piang pah hi.\n1:31 Pasian in a bawlsate khempeuh en a, hoih sa mahmah hi. Nitak hong bei-in zingsang hong tung a, a ni guk ni ahi hi.\n2:1 Tua ahih ciangin vantung, leitung, leh a sunga omte khempeuh kiman khin hi.\n2:2 Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi.\n2:3 Tua ahih ciangin Pasian in ni sagih ni thupha pia-in siangthosak hi. Bang hang hiam cih leh pian’sak nasepna ama nasep khempeuh panin tua ni-in Pasian a tawlnga hi.\nContinued Piancilna 2:4-3:24


url: =Zosuan Tuailai khawmpi tukpeng vai zaksakna :: ZOMI DAILY\nposted on 7 March 2015 at 10:11 pm Lomkholna: News, Sport, Zomi\nOngtung ding April 23-26, 2015 sungin Tedim Khuapi ah Zosuan Tuailai Khawmpi (ZTK), a nih veina thupitak kibawl ding i theihsa ciat ahihi.\nHih Khangno tuailai Khawmpi a picing sakding, a nopci sakding alungluthuai tuamsak dingin, minam sung football soccer kidemna khat nei zo lehang cih ngaihsutna om ahihna tawh kizui in, Malaysia aa om Zomi Association of Malaysia (ZAM) in Malaysia pan akhatna leh anihna ding Cup lianpi khat tuak ong piakhia uh aa, Global Zomi Cup ci-in tua kituh ding, siamna lak khia ding gelna i neihi.\nTua kimawlna ah deidan omlo, ciangtan omlo Zomi ahihnak leh kihel thei ding aa, ei leh ei kikaikhawm tawm in team khat in kiding thei dinghi. Zomi kampau kamphen kullo ahihnak leh kihel thei hi.\nAkihel nuampeuh in hih taangkona pen sapna in nasansak pah unla, kei kiang ah March kha, 2015 bei ma in ong zasak kik un.\nEi tha leh ei tha cihmah bangin kimawlna vaisai committee lam pan bangmah huhzawhna om zolo ding aa, Tedim Khuapi aa kimawl ding i hihmah bangin, zintun paaikhai nading inntek ZYA in ong vaihawm sak dinghi.\nCiangtan omlo, deidan omlo i cihsam hang a siamzek, akingaapzek, leh a lunglut taktak teng mah ong kihel nading deihna tawh lutman team khat ciang Kawlgam sum Ks. 100,000 ta ong kila ding aa, zatna nengneng i zatkhiat khit ciang tuateng mah akhatna, anihnate pahtawina in zang kikding hihang!\nGampua panzong ong kihel nuam i om leh paisuk paitoh thubuai omloh nading kigel nuam ahihman in, a kimawl dingte leh makai ong kihel\nDo Khan Khup (Manager)\nding khempeuh amin apuam, kizop nading phone, email address nong puak baih nading un kong thuum hi.\nMinam sung kiho theih nading, ki-it kithutuahna akhan nading lunggulhna ahihman in, pau leh ham, awkaih cihte team min ding leh kikaihkhopna aa nong zat loh nading uh kong thuum kholhi.\nNong kizop nading uh,\nPs lutman pen manager meeting ah agenda khat in koih lai ni.\nPrevious: Bible: A Book of Destiny\nNext: Annek Kawma Kihona ~ Hau Za Cin


url: =Zogam vs CNF (Laisiangtho tawh gentehna) :: ZOMI DAILY\nZogam vs CNF (Laisiangtho tawh gentehna)\nposted on 23 August 2014 at 9:16 am Lomkholna: News, Politics, Zomi\nI kumpite 21:3 Naboth lenggah huanpen Israel kumpi ahi Ahab in hong deihgawh tak ciangin Naboth tungah leiding in vagen hi. Ahih hang in Naboth in apu apa tung pan angah ahi leitang pen a zuak ding Pasian thutawh a ki tuah loh lam thei a hih man in na phal lo hi.\nSiampilaibu 25:23 na ah, gam pen Pasian a ahih man in zuak ding pen Pasian in na phallo hi. A gilo Jezebel in alawmpa deih mahmah lenggah huanpen angah theihnang vaihong hawnin zongh hong ngah sak takpi hi. A thuman Naboth pen Jezebel thupiak bang in upa pawlkhat in khuapua lamah kaikhia in suangtawh na denglum uhhi.\nAhab tungah Pasian hehna gen ding in kamsang Elijah na sawlhi. Agen ding thuin Naboth sisan luang in ui in a liahna mun ah nang sisan zong tuamun ah ui in liak ding cih thu a hi hi.\nPasian gen mah bang in tomgen leng Naboth te inn kuan sung ah sihsiat na tawh hong si khin uh hi. Banghang hiam cih leh huannei pa phal na om lo pi in huan a lak sak man a hihi.\nTua mah bang in i pu i pa tungpan a Zomi te neihsa i gam i leitang te pen hong mawk lak sak tetung ah Pasian heh na tung ding hi. I gam leh i leitang te ikep i hut ding pen Pasian deih na a hi hi.\nZomi te neih sagam hong deih gawh CNF tepen Zomi teng ki thutuak a i kham dingpen LST tawh ki tuak a hihi. Ahab in Naboth tung ah leiding in na ngen hi. CNF ten Zomi te tung ah leiding in hong ngen hiam? Hong lei ding uh hi leh zong phal loh ding kim lai ah, theih loh kal in na ngahsawm mawk uh hi.\nA tawpna ah Thuman lo pi a, a gamta Ahab tungah Pasian heh na a tun mah bang in Zomi te tungah thuman lo a honggam ta tetung ah zong I biak Pasian lungkim tuan lo ding hi.\nPrevious: Pilna maw hauhna, koi kisam masazaw hiam? ~ Dr. Dal Lian\nNext: ZAM Thupuak :: 24 August 2014


url: =Libya ah galkapte kikaptuah, 19 si :: ZOMI DAILY\nposted on 29 July 2016 at 7:11 am Lomkholna: News, Thangkhanlian, World\nJuly 28, 2016: Libya gam pen NATO makaihna tawh 2011 in kisim a, president Muammar Gaddafi zong kithat hi. Tua khit kumpi kician om loin, kumpi nih hong in khuapi tuam tuak panin uk uh hi. Galvan tawi pawl tuamtuam, IS leh Libya kumpi nihte thuneihna kituh in tu dong unau beelkang kituh bangin buai den lai hi. Libya galkap ulian (a biakna/upna leh politic lamsang thusanzia nusia in ngaihsutna thak pom/renegade) General Khalifa Haftar gum galkapte leh Shura Council of the Benghazi Revolutionaries (SCBR) kici gum galkapte Benghazi khuapi ah nasia takin a kikaptuahna hangin galkap 19 in sih lawh hi.\nA site lakah Khalifa Haftar gum galkapte 17 kihel a, Shura Council of the Benghazi Revolutionaries (SCBR) gum galkapte nih kihel hi. Khalifa Haftar’ galkap Libyan National Army kici ten SCBRte ukna Benghazi leh Ganfouda district sunga om khuapi khat zong vanleng tawh va kap uh hi. Hih mun tung lam panin a kikapna hangin Benghazi khuapi sunga lungkhapna dinga mi kiman (detained hostages) tampite nuntakna dengdel mahmah hi ci-in Amnesty International in gen hi.\nKhalifa Haftar’ galkapte Libya nisuahna lamah hat mahmah uh a, UN in a gup, nung lam-a Libya gam kipumkhatna ding a kibawl kumpi (UN-backed unity government- GNA kici) sang nuam lo uh hi. Hih Benghazi khuapi ah French, British leh US galkapte ISte gamtatna encik dingin kikoih hi cih Libya nisuahna lam-a galkap commander ten a deih loh manun kikap hi ci-in AFP news agency in gen hi.\nNATO in Libya a sim khit in NATO in Libya gamah galkap koih sawm a, ahih hangin UN in phal lo hi. “French, American leh British galkapte Benghazi kianga om Benina galphual ah om uh a, IS te gamtatna leh galvan koihna munte ensim uh hi. Ahih hangin ko tawh kipawl ding gamdangte galkap leh vanleng hawlte kuamah om lo hi,” ci-in Tobruk panin Libya gam uk kumpite tawh kipawl Saqr al-Jaroushi gen hi. Gamdang galkap ten zong Libya khuapi Tripoli leh Misrata kap thei zel uh hi.\nLibya gam-a Government of National Accord (GNA) in Pithai (Tuesday) ni-in France ambassador Antoine Sivan sam in kimuhpih uh a, Libya nisuahna lamah France in French special forces galkapte a koihna thu a deih lohna gen hi. Nung kalin zong Benghazi khuapi kiangah France galkapte tuanna helicopter kia a, galkap 3 in sihna tuak ahih manin gamdang galkapte omna thu hong kitheikhia hi. Libya mipi ten France galkapte a gam uh-ah a omna deih loh lahna in lungphona nei ngeingai uh hi.\nFrench special forces-te Benina air base ah om uh hi cih nung kalin tape leak/kipholak a, British, French, Italy leh US galkap ten Khalifa Haftar gum in, tung lam panin mun tuamtuam kap uh ahih manin Libya mipi ten gamdang galkap a kikoih ding deih lo uh hi. IS ten Iraq leh Syria ah galdona dingin panmun dinga a neih uh, nung kumin a lak uh Sirte, Libya kilaksak zo ta hi ci-in Libya galkap ten pulak uh hi. Sirte lakna ah galkap tampi takin sihna tuak hi. Source: Al Jazeera and agencies\nPrevious: Zomi Youth Association: Hoihsa ngiat ingh ~ Dr. L. Lam Khan Piang\nNext: Guahtui tamluatna hangin Nepal leh India gamsung ah mi 90 val sikhin


url: =Ka Mangngilh Theihloh Zanmang Nihte INDIA | October 31 ~ MUC\nKa Mangngilh Theihloh Zanmang Nihte INDIA | October 31\nAdmin 7:05:00 AM Articles, MISSION NEWS\nKa Mangngilh Theihloh Zanmang Nihte\nINDIA | October 31\nRashmi Ravi Chandra, 32\nKhristian thu-u mi hi lo innkuan sung pan a khangkhia ka hi hi. Numei guk lak pan a u pen ka hi. Nungaklai khat ahihna tawh kizui-in Khristian nunzia bangin a nungta ding ka deih hi. Tawl khat khit ciangin Seventh-day Adventist tangval khat, Ravi tawh kingai uh hi. Ka lungtang Jesuh ka pia a, kiteengin nupa nuam khat ka suak uh hi. Ka kiteen khit uh kha 3 ciangin ka cina hi. Suun ciangin tha khatin tuk vatvat thei hi. Ka nulepa in dawivei dingin hong ngaihsun uh hi.Bang hanghiam cihleh ka biakna nusia-in Khristian upna na zuih man hi, hong ci uh hi. Ahi zongin ka pa in thungen dingin Adventist pastor khat va sam hi.\nRavi tawh pastor innah ka va pai uh hi. Pastor in ka lu tungah a khut hong nga-in thu hong ngetsak hi. “ Topa aw, nangma deihna ahihleh hih na tanu natna damsak in. Nangmah a hong um ahih manin ama sungah nalamdang khat hong mu sak in. Dawi nasepna khempeuh hong hemkhia in. Tua zan ciangin ka nupa-un limtak ka ihmu thei uh hi. Ka mang mat in ka lungsim hong buaisak hi.\nTua ka mang sungah puan vom tawh kikhuh mihon khat in hong sal gega ka mu hi. Tua mite lak pan kei sangin a tha sang zaw khat in ka gei ah hong ding a, ka khut hong lenin a heh mahmah a tha sang mi khat hong lak hi. “ Bang hangin Adventist biakinn ah kikhawm na hi hiam? ci-in hong dong hi. Tua tak mi tun sang mahmah pen na pasian hi; amah na biak ding hi, hongci hi. Jesuh kiangah na pai kul lo hi,ci hi. Tua mi tun sang pa in hehna tawh kidim hi. Tua mipa ka en ngam kei hi. Ka lu kunin ka kap hi. Tawl khat khit ciangin puankaang silh mi khat in ka nunglam pan hong pusuak ka mu hi. A khut ka tungah hong nga-in a mai ka mu thei kei hi. A puan silh bek ka mu thei hi. Amah ka lawn ciangin a ci a sa ngekin awdam takin hong hopih a , “ Lau kei in. Nang ka hong ompih hi,” hong ci hi.\nPuanvom tawh kituam a tun sang mahmah pa en dingin hong sawl a, a khut in ka liangko ah omin ka lungmuang a, tua mipa lau lo in ka en ngam hi. Tua mipa a heh suak lua-in hehsa-in kei hong enphei hi.\nA zingsang ciangin Ravi tawh pastor innah ka va pai kik uh hi. Pastor tungah ka mangmat ka pulaak hi. “Na liangko tungah khut hong nga pen midang hi lo-in Jesuh hi” hongci hi. Ka vekun thu ka ngenkhawm uh hi. Tua ni a kipan suun ciangin tha khatin ka tuk vatvatnate hong om nawn lo hi. Ka nuntakna buppi in tha khatin hong kikhel hi.\nKa kiteenma-in a lungkhauh mahmah mi khat ka hi a, Jesuh tungah ka ki-ap khit ciangin zong ka lungkhauhna tawmtawm bang om lai veve hi. Ka innkuanpihte biakna sungah ka kihelna zong om veve hi. Sabbath ni pen thupi takpi ka ngaihsun thei nai kei hi. Ka mangmat khit a kipan ka pasal leh pastor in kei aa dingin thu hong ngetsak uh hi. Damdamin ka nuntakna Topa tungah ka kipia thei hi. Sabbath ni-in nisim nasep ka sem nawn kei hi.\nTua khit ciangin mang khat ka man kik hi. Awneem takin hopihna khat ka za a, “ Mawhna bawl kei in. A sawt lo-in thukhenna mai-ah na ding ding hi,” hongci hi. Tua awging in ka lungsim hong sukha mahmah hi. Ahi zongin lamdangsakna mel ka nei kei hi. Zankim laitakin ka ihmutna panin ka khanglo hi. Ka pasal tungah ka mangmat ka gen hi. “ Kha Siangtho in hong ompih hi ding hi” hongci hi. “Satan in cihmah hunin thukhenna thu gen ngei lo hi. Kidawm in” hongci hi.\nKa mangmat khit ciangin ka nunzia ka sittel pha kik hi. Pasian huhna tawh ka lungkhauh nawn kei hi. Zia-etnate ka nan zawh nadingin Pasian huhna ka ngen phapha hi. Ka pasal tawh thungenkhawmin hun tampi ka zang uh hi. Pawlpi nasepna tuamtuamte-ah ka kihel zaw deuhta hi. Tu-in tapa nih ka nei uh a, kum 10 khat leh kum 6 pha uh hi. Pawl sungah lasakna leh music tum tuamtuamah kihel thei uh hi.\nKei pen kumpi nasem khat ka hihna tawh kizui-in Saturday ni nasep a hong kipia-te Sunday niteh ka sem hi. Khristian hi nai lo mite tungah ka upna thu tecipang ding ka lunggulh khat hi. Ka naseppihte nih in biakinnah kikhawm ding ka zot ciangin hong ut pah uh hi. Ka mangmatnate hangin Topa tungah lungdamna ka ko hi. Ka mangmat tungtawnin Jesuh in kei hong ompihna thu ka mu hi. Ka nuntakna khempeuh Ama tungah kipia dingin ka ki-ap hi.\nTu quarter Sabbath School 13na sumpi in Bengaluru khuapi sungah biakinn nih kilam nadingin kipuak ding hi.\nMUC in Tuikhal sanginn aa dingin kipuak ding hi


url: =Sum: Lamdang luakei :: ZOMI DAILY\nposted on 19 March 2019 at 9:51 pm Lomkholna: Ihmut&Hauhna, News\nSum pen van ki khek theihna khat ahihi. Mi khat in a thatang pen sumtawh khek aa tua sum pen an tawh khekkik thei hi. Tuabangin vanlena te hong kikhek thei sak aa a tawpna ah an tungmah ki tung kik zel hi. Hih chapter sungah sum pen i kisapna khempeuh a hihlohna gending hi hang.\nMikhat in sum a ngahtheih nading hanciam takin na a sepleh tua mi in a taktak in sum ii piaktheih lungnopna, nek le dawn, inn, silh le ten, etc. cihte a zongzong hi lel hi. Ih khutsungaa i tawi sum ii manphatna pen i khuttung aa buangnai khat i deihbangbang in i khel theih bangin ki khel thei hi.\nGentehna in: Mehthuk tawi khat $1 in ki zuak ci ni. Mi 10 lak ah mi khatbek in sumnei hi. A dang mikhat in temta khat nei hi. Tua temta a neipa in a temta $1 tawh zuak hi.\nTua dollar khat pen temta neipa kiang hong tungta hi. Temta neipa in a lawmte khat kiangpan in laibu deihleuleu a hihman in $1 tawh laibu lei hi. Tuabangin hong kilaih toto aa a number 10 na pa kiangah tua $1 hong tung hi.\nTua mahbangin sum ii manneihna pen a ki laihlaih hiaa i lei van le a sum a kituak a hihi. Mikhat a’dingin $1 pen temta khat tawh kituak ding hi. Mi dangkhat a’ding in $1 ii manphatna pen laibu khat tawh kituak thei hi. Mikhat a’dingin mehthuk tawikhat tawh zongh kikim thei hi. Sum pen a mah le a mah in man a nei hilo aa i leivan in a manphatna hong gen thei bek ahihi.\nLeitungah kumsim in sumtampi ki khek ziahziah den hi. Van tawh sum kikhek aa a mannei taktak pen van ahihi. Sumtui tawh sumtang i bawl zongin tua sum tawh vanki khek theilo hi leh ki deih tuanlo ding hi. Tua a hihmanin sum sangin van a manpha zaw a ci nuam i hihi.\nHibang i gen ciangin sum manpha vet lo hi a ci i hi kei hi. Sum pen a taktak hilo van ki khek theih nading ciangbek in kizangh thei hi cih a gennuam i hi zaw hi.\nSum tawh thatang i lei hi\nSum tawh bangmahdang i lei thei kei aa thatang (sepna tha) bek i lei thei hi. Hi samkei na ci nuam ding hi. Gentehna in mawtaw khat ngaihsun in. Mawtaw tungaa om sik, puan, man leh tayar cihte na ngaihsun kha ding hi. A taktakin cileng tua mawtaw tungaa i muh khempeuh singgah lawh bangin a kila ziau hilo hi. Mawtaw tungaa om khempeuh khat zongh kisit loin mihingte in thatang tawh a sep ahihi. Nek ding an i lei ciangin i nek theih an le mehteh mehgah te a lei ziau i hi kei hi. Tua an te a pian nadingin a kizangh thatangte tawh a lei khawm i hihi.\nIh omna inn te thatang mahtawh hong kibawl a hihi. Tuahiaa sumtawh i lei taktak pen thatang hiaa thatang, sepman pen ki khel den hi. Sum pen leitungbup ah a kibang a omding hamsa mahmah\naa nam tuamtuam leh mel tuamtuam tawh kibawl hi.\nKhantohna leh leitung ki khelna tawh kizui in silver sum leh laidal sum te hong kizangh zaw ta hi. Leitungah sum pen 1929 kim ciangin gam khat le khat te in van ki khek nadingin thupi tak, tangzai tak in ki zangh ta hi.\nNeihna i cih bang?\nNeihna i cih banghiam cih a telcian lo ki om lai hi. ‘Hih kei a’ hi, kei ma neihsa hi’ i ci thei hi. A taktak in i neih bangmah omlo hi. Inn khat na lei ciangin ‘hih inn keima neihsa hita hi’ na ci ding hi. Tua inn tawh kisai siah na piak laiteng a zangh thei na hihi. Tua inn siah (taxes) na piak kei leh hong kizangh sak nawnlo ding hi. Sum tampi bei in na lei mawtaw zongh nanga’ taktak mah hi ding hiam? Tua mawtaw siah leh licence na neih ciangciang bek a zangh thei na hihi. Hihthu ngaihsun leng a tawntung aa dingin i neih bangmah omlo hi cih na thei ding hi.\nIh genthu te genkik pak leng: sum pen a mah le a mah in manphatna nei lo hi. Van i lei theih ciangin ih sum ii manphatna pen i leivan in hong gen hi. Van i lei ciangin thatang tawh a kilei a\nhihi. Leitungah bangmah i nei thei taktak kei hi. Zat theih ding aa i kawmpak ciang hilel hi. Ataktak in i leiloh ih pumpi nangawn ei a’ hilo hi. Puah in, it in, i kep siam ciangciang i zat theih hi bek hi.\nKumpi na sem in, kha sum san theih nading nate a sem te in zong khacin ni aa a kipia sum a’dingin na a sem hilo hi. Tua sum tawh a lei theih nek le dawn, silh le ten, van zat tuamtaum te a deihman in na a sem ahihi.\nNa sepnop taktak bang hiam?\nInn hoihmahmah te na deih ding hiam? Na tate pilna sinna ding a hoih zaw, na ut hunhun in na utna mun peuhpeuh ah pai theihna ding, sumlepai vai ah lungmuanna cihte na deih hiam? Na deih leh na utdan na lungsim sungah na koih den leh tua in na sunglampilna leh na sunglamtha nasem sak ding hi. Tua na sunglam pan in na ngaihsut ding leh na sep ding hong ki hilh ding aa na deih te ni khat ni ciangin na ngah ding hi.\nA hizongin i theihding khat ah, na deihna pen sumbek a hihleh sum na ngahtheih nading sepding tamlua a hihmanin na sepding le na zuihding lampi na lungbuai pih ding hi. Inn tawh a buai mi na hihleh- tua inn hangin na lung a damtak pi ding ahihleh, na sunglampilna in nasep ding khempeuh hong hilh pah thei hi. Tua gualzawhna pen leitungah i lungdamna pen a hihi. Milian mi thupi i cihte a sum neihzah tawh thupi i sa lua tuan kei hi.\nHenry J. Kaiser pen mihau le sumhau bek in ki ngaihsun lo hi. Tembaw bawl mipil khat leh empire vanzat hoih tampi a bawl mi minthangkhat a hihi. A mah a hilo midang khat in tuabang semlezong mi lawhcing kici ding hi.\nHenry Ford pen mihau ciangbek in ngaihsun kei in. Mihingte khualzinna sumtawm bei in a manlang zaw dingin nalianpi a sempa a hihi. Charles Lindbergh zongh mihaupa khat in i ciapteh sangin a lian mahmah Atlantic tuipi a kantan masa pa in ki ciampteh zaw hi. F. W. Woolworthpen sum le pai a haumahmah mi khat himah hi. Mi khempeuh te a’dingin noptuamna a pia vanzuakna sailian pi tawh na a sem pa in ki ngaihsun zaw hi.\nHih alawhcing khin mite thu i genna pen a sum hauhna uh a gen nuam i hi kei hi. Mi khat mihau a hihna leh a lawhcinna pen sum tawh ki teh theilo aa asep abawlna pan in ki et sak hi. Gtn khat gen lai leng: Will Erwin pen company lianpi khat in company mintawh vanzuak dingin interview kisam hi.\nNa sep siau in a paina ding sum leitawi tawh a pai mipa pen mihau mi lianpi hong suak hi. Tua mahbangin na nasepmanin na ngahding sum en masa kei zaw in. Sumpen a taktak hilo hi. Sum na ngahnop manbek in nasem kei in. Na nasep manin thaman dingin sum a ngah na hihi. Ih Mutna leh Hauhna\nPrevious: I omna munding ah i omtheihding kisam ~ Dong Mung\nNext: Kawlgammi innteng nasem khat bawlsiatna hangin Singapore nupa’ kopkhat gilbem ah kikoih